Навоий вилоятида 2020 йилнинг 1 чорагида 93,8 миллион долларга тенг бўлган маҳсулотлар экспорт қилинган — Review.uz\nКоронавирус пандемияси даврида мамлакатимизда экспорт-импорт ҳажмларининг барқарорлигини таъминлаш бўйича саъй-ҳаракатлар кучайтирилмоқда. Хусусан бу борада Навоий вилояти экспортчилари томонидан 2020 йилнинг 1 чорагида 93,8 миллион долларга тенг бўлган маҳсулотлар экспорти амалга оширилган, деб хабар бермоқда Давлат божхона қўмитаси матбуот хизмати.\nУшбу кўрсаткич ўтган йилнинг мос даврига нисбатан 12 миллион доллар ёки 15 фоизга кўп демакдир.\nТармоқ корхоналари томонидан асосан табиий қазилмалар экспорт қилинган бўлса, ҳудудий корхоналар экспортида бир мунча хилма-хилликни кузатиш мумкин. Хусусан, ушбу корхоналар томонидан калава ип, тўқимачилик маҳсулотлари, дарахт ва ўсимликлар, мева-сабзавот маҳсулотлари, пластмасса ва ундан тайёрланган буюмлар каби жами 27 хил товар экспорт қилинган.\nНавоий вилоятида 300 киши хавфсиз ҳудудга эвакуация қилинди


СЎФИ ОЛЛАЁР МИНГЛАРДА ТУҒИЛГАНМИ | Ishtixon.uz\nСЎФИ ОЛЛАЁР МИНГЛАРДА ТУҒИЛГАНМИ\nMon, 12/08/2019 - 20:41\nТарих фани ўқитувчиси Қудрат Ҳасанов, "Иштихон овози" газетасининг муҳаррир ўринбосари, истеъдодли ижодкор Ибодхон Баҳодировлар жуда кўп шу мавзуни тилга олишар, гоҳида баҳс-мунозараларга сабаб бўлар эди.\nМамлакатимиз мустақилликка эришганидан кейин халқимизнинг асрлар, балки минг йиллар билан тенглашадиган қадриятлари ҳам ҳаётимизга қайтди. Улуғ ватандошларимиз Амир Темур, Захириддин Муҳаммад Бобир каби буюк саркардалар, Исмоил Бухорий, Имом Термизий, Аҳмад Яссавий, Баҳоваддин Нақшбандий каби алломаларнинг ҳаёт йўли ва улар қолдирган маънавий мерос эндиликда тарихий ҳақиқат ва адолат асосида кенг ўрганилмоқда.\nСуфи Оллаёр бизнинг ватандошимиз.Чиндан хам шундай.Тарихий маълумотларга кўра у «Янгиқўрғон яқинидаги Минглар қишлоғида» тахминан 1650 йилда туғилган. Демак, ”Бухородан келишда Самарқандга етмасдан Янгиқўрғон яқинидаги Минглар отлик овул»- бу туманимизнинг собиқ “Туркистон» муқобил машина парки ҳудудидаги Минглар қишлоғидир.\nЁзувчи Миркарим Осимнинг «Карвон йўлларида” ҳамда Тоғай Муроднинг «Ойдинда юрган одамлар» номли тарихий асарларида келтирилганидек, Суфи Оллаёр дастлабки маълумотни Минглар қишлоғига қўшни бўлган Шайхлар қишоғидаги масжидда олади. Мадрасани битиргач, Бухоро амири саройига божхона бошлиғи вазифасига тайинланади Бунга эса ўша вақтда Бухоро амири саройида юқори лавозимда бўлган акаси Фарҳоднинг кўмаги бўлганлиги эҳтимолдан ҳоли эмас.\nЎзбекистон Фанлар академияси қўлёзмалар институти ходими Рашид Зоҳиднинг «Ўзбекистон адабиёти ва санъати» ҳафтаномасида (1991 йил,август) босилган «Тарозу борига иқроримиз бор» мақоласида қайд қилинишича, Суфи Оллаёр йигирма йил давомида божхона тураси бўлиб ишлайди. Аммо акаси бир гуноҳи сабабли қатл эттирилгач,Суфи Оллаёр ҳам саройдан кетади ва Бухоронинг ўша вақтдаги етук инсонларидан бўлган Шайх Хабибуллоҳ ҳузурига бориб, унга мурид бўлади. Шайх раҳномолигида ўн икки йил мобайнида шартит ва тариқат мақомларини эгаллайди ва кейинчалик тассаввуф тариқатининг йирик намояндаси ва тарғиботчиларидан бўлиб танилади. Суфи Оллаёр умрининг охирида Сурхандарё вилоятининг Денов туманида яшаган бўлиб, 2720 йилда тахминан 70-71 ёшида вафот қилган ва ўша ерда дафн этилган.\nШуни алоҳида таъкидлаш керакки,Суфи Оллаёр фақатгина ватандош бўлганлиги билан эмас,балки жуда катта ижодий мероси ҳамда тасаввуф тариқатининг йирик намояндаларидан бири бўлганлиги ,\nунинг асарлари мадрасаларда дарслик сифатида ўрганиб келинганлиги билан ҳам биз учун қимматли ва бу билан фахрлансак арзийди.\nМАЪНАВИЙ МЕРОС- ЭНГ НОДИР ХАЗИНА\nСуфи Оллаёрдан бизга чиндан ҳам катта маънавий мерос қолган.Улар шоирнинг «Маслак –ул—мутаккийн», «Мурод ул-орифин», «Махзан ул- мутони», «Сабот—ул ожизин» каби ва бошқа кўп китобларидан иборатдир.Инсонийлик,комилликни тарғиб этувчи бу асарлар илмий-фалсафий, ижтимоий-ахлоқий мазмунларга тўла.\nМасалан, Суфи Оллаёрнинг «Сабот ул-ожизин»(«Ожизлар саботи») китоби ҳақида тўхталадиган бўлсак,бу китоб оллоҳни яна бир марта кашф этиш йўлидаги ўринишдир.Илгари ҳар бир ўзбек хонадонида мойчироқ бўлар эди.Шу мойчироқ ёруғида бобомизнинг китоблари ўқилар,ёқа ва енглар кўз ёшларидан жиққа ҳул бўлар эди.Кейин эса мойчироқлар йўқ бўлди,китоб ўқишлар ман этилди.\nБобомизнинг китоблари чиқитга чиқди,бундай китобларни ўқиш хавфли бўлиб қолди.\n«Агар бало чиқиб,кетсанг ўзингдан,\nЙиқилгайсан тойиб ерга юзингдан»\nдеб ёзган эканлар бобомиз.Гап ўзини унутиш, қаердан келгани ва қаерга боражагини билмаслик, яъни кибру такаббурлик ҳақида бораётир. Дунё ва коинот маърифатини англаш ва шу маърифат ичидан ўзини топиш,шу маърифатга лойиқ бўлиш ўрнини мағрурлик эгаллаганда одам ўзининг оёғи остидаги заминни кўрмай қуяди.Натижада ҳар қадамда тойиб,ҳар қадамда юз тубан йиқилиб яшашга грифтор бўлади.\nЭътибор қилинг. Орадан қанча- қанча йиллар ўтаяпти. Аммо асарнинг мазмун-моҳғияти худди бугун билан боғлиқ. Келажакни олдиндан кўра билиш қобилиятига эга эканлигига яна бир бора тан берамиз.\nСуфи Оллаёр «Ожизларнинг саботи» китобининг бош ғояси ана шундай кибрланиш,мағрурланиб кетишга қаратилгандир.Бу китоб моҳиятига кўра ёдга солиш китобидир.У инсон боласига унинг заминда яшаётганлигини эслатади.Яратганнинг маърифатини билиш инсоний камолот йўлидаги илк зарур қадамдир,деб кўрсатади. У инсон учун яхши амалларнинг ва илм олишнинг аҳамиятини ҳар ўринда таъкидлайди.Маълумки, яхши амаллар қуръони каримда\nҳам инсоннинг бу дунё ҳаёти билан боғлиқ бош ғояларидан биридир.Худо яхши амалларни ,яхши амал қилувчиларни ёқтиради.\nБизнинг назаримизда бу китобдаги ҳар бир байт,ҳар бир сатр ана шундай эски ердан оққан янги чашмадир.Бу чашманинг суви ғоятда тоза ,ғоятда тароватлидир. Маърифат,иймон,муҳаббат, ҳалоллик, садоқат, аҳдида собитлик ҳар бир инсоннинг кўркидир. Эшон Суфи Оллаёр ана шу маънавий гўзалликларни халққа тарғиб қилади.Маърифатни,илмни ким ўрганмаса унинг жойи дўзахдир,деб огоҳлантиради.\nҲаво мисдек қизир,ер ҳам темирдек,\nҒазаб қилган киши бўлгай кўмирдек.\nЖаҳолат ва ғазаб батарий нарса, ғазабнинг ранги қора.Бировга ғазаб қилган киши ҳақиқатдан ҳам кўмирдек қорайиб кетади.Суфи Оллаёр ана шундай оддий сўзлардан одамни титратадиган манзаралар яратади.Сўзларнинг кутилмаган маъно ва қирраларини намоён қилади.\nТилни узр айголи эй, кошифи роз,\nТилимни минг тилим қилсам эру роз.\nБу инсон доим узр мақомида турсин,деганидир.\nОтанг эрдур, санам эрдай қилиқ қил,\nСуфи Оллаёр ўз ҳикматлари, сўзларини инсонлар дилига шундай нақшлайди.Бундай азиз мевалар Суфи Оллаёрнинг адабий боғида олтиндай товланиб ётибди.Уларнинг тирик зиёси кўзингизни қамаштиради.Бу зиё юракларимизни ёритиб,кўнглимизни муҳаббат билан тўлдиради.\nКел,эй толиб,кўзинг ибрат билан оч,\nМуҳаббатсиз кишидан қуш бўлиб қоч-\nдейди Суфи Оллаёр. У асрлар ошиб ўз авлодининг кўзини очиш, уларни муҳаббатли қилиш устида тинимсиз қайғуради . «Мени тўғри тушунинглар наслларим» дегандай бўлди.\nМАСЖИДНИНГ БУГУНГИ ҲОЛАТИ\nМанбаларда ёзилишича Сўфи Оллаёр ҳақиқатдан ҳам Минглар қишлоғида дунёга келган. Тавводор шахс Аллоҳқули (Темурёр) хонадонида туғилиб, 12 ёшгача Шайхлар қишлоғидаги масжидда таҳсил олганлиги маълум. Ундан кейин Бухородаги Жуйиборий шайхлар мадрасасида ўқиб ҳақиқий ислом дини дунёвий ҳаётнинг етук адолатпарвар ва камтарлик тарғиботчиси бўлгани боис эски масжид бўзилиб кетади. Ўрнида ҳашар йўли билан кичикроқ бино тикланади.1998 йилнинг август ойида рухсатнома билан масжид яна фаолиятини бошлади.\nШундан буён масжид яна гавжум маскангаи айланди.қишлоқ аҳли жам бўлиб ҳар куни беш вақт номоз ўқишади.Жума номозида 150 нафар кекса-ю ёш йиғилса, ҳайит номозида эса ундан ҳам кўпчилик тўпланади. Хоналар торлик қилиб номозхонлар сиғишмай қолган вақтлар бўлади.\n-Ўртақишлоқ ҚФЙ ҳудудидаги қишлоқлардан фуқаролар келишади, қарийиб шу атрофдаги 40-45 қишлоқ аҳолиси шу масжидга жам бўладилар, - дейди масжид ноиб имоми узоқ йиллар она тили ва адабиёт фанидан дарс берган Олим Маннонов. - Аммо бинонинг қурилганига жуда кўп йиллар бўлган. Бугун эса жуда таъмирталаб ҳолатга келган. Замонавий кўрк бериш, обод масканга айлантириш давр талабидир.қолаверса Сўфи Оллаёр асарларини жамлаб, ўқувчиларга еткизиш зарур.


Долзарб муаммолар муҳокама қилинади - Hidoyat.uz\nДолзарб муаммолар муҳокама қилинади\nАсосий саҳифа Янгиликлар Дунё янгиликлари Долзарб муаммолар муҳокама қилинади\nЧоп этилди Mart 13, 2019 Долзарб муаммолар муҳокама қилинадиda fikr bildirishni o'chirish\nБуюк Британиядаги Ислом тадқиқотлар маркази ва Кардифф университети ҳамкорликда ташкил этадиган анжуманда мамлакат мусулмонларининг олдидаги энг долзарб муаммолар ҳақида фикр юритилади. Бу ҳақда IQNA хабар бермоқда.\nАнжуман 2019 йилнинг 16 март куни университет биносида иш бошлайди.\nУнда Кардифф, Оксфорд, Бристон, Бирмингҳем ва Лондон университетлари профессор-ўқитувчилари ва олимлари ўз маърузалари билан қатнашадилар. Асосий мақсад инглиз мусулмонларининг муаммоларни ўрганиб уларни бартараф этиш йўлларини қидиришдан иборатдир.\n“Вақф” фонди оққонга чалинган беморларга ёрдам кўрсатди\nРасулуллоҳга энг яқин уммат ким?


“Барса” Мессига боғланиб қолмаган! Каталонияликлар Леонинг кетишига тайёрланяпти\n21 декабрь, 2020, 19:43\nУнинг ўрнига бошқа юлдуз чиқади\n“Барселона” президентлигига асосий даъвогарлардан бўлган Жоан Лапорта жамоа етакчиси Лионель Мессининг ёзда кетиши мумкинлиги ҳақидаги хабарларга муносабат билдирди.\n- Агар Месси қолиш таклифига рад жавобини берса, биз усиз ҳам олдинга интилишда давом этамиз. Мессининг кетиши рақобатбардош жамоа шакллантиришимиз ва жаҳон футболида чўққига чиқиш учун янги босқичга кўтарилишимизга тўсиқ бўлолмайди, - деди Лапорта.\nТажрибали мутахассиснинг таъкидлашича, “Барселона” бундан кейин ҳам ўз тарбияланувчиларини жаҳон даражасидаги футболчи бўлиши алоҳида эътибор қаратади. Хусусан, Лапортда бу борада Ансу Фатига катта ишонч билдирмоқда. Кейинги давр Ансу Фати сингари футболчиларники бўлишини айтди.


1. Ўғил бўлсин, қиз бўлсин, Аллоҳ таоло ёш болаларнинг барча ибодатларини қабул қилиб, уларга савоб ёзади.\nБола ҳар қандай жиҳоздан кўра мураккаброқдир. Унга тўғри тарбия бериш пухта билим, тажриба ва маҳорат талаб қилади.\n«Ҳудайбия йилида Усмон ибн Аффон зикр қилинганида ва Суҳайлнинг қавми у зотнинг ҳузурларига (Суҳайлни) юборганида, у зот ўша йили қайтиб кетишлари ва улар Маккани уларга келаси йили уч кун холи қўйишлари ҳақида сулҳ тузилган.\nЛаҳн учун уриш\n880. Нофеъдан ривоят қилинади: «Ибн Умар боласини лаҳнга йўл қўйгани учун урар эди».\nЖобир ибн Самура розияллоҳу анҳудан ривоят қилинади: «Набий соллаллоҳу алайҳи васаллам: «Киши учун ўз боласига одоб бермоғи унинг бир соъ садақа қилганидан яхшидир», дедилар».\nАбдулқуддус амакининг сабоқлари\nИслом тарихида ўз болаларини ёлғиз тарбиялаб, уларни таниқли шахс қилиб етиштирган аёллар кўпчиликни ташкил қилади. Улар ўз фарзандларига энг яхши сифатлар ва исломий тарбияни сингдириб, инсоният тарихида оналарга хос ёлғизлик ҳамда жасурликнинг намунавий кўринишини ўрнак қилиб қолдирдилар.\nОта-онага оқ бўлиш ҳақида ҳаётий воқеалар\nБир кекса аёл уйланган ўғли билан бир уйда яшарди. Бир куни ўғил ишдан келиб, хотинининг олдига кирганда, хотини унга кекса онаси ҳақида кўп ёмон гапларни гапирди. Ўғил ғазабланган ва юзлари қизарган ҳолда дарҳол онанинг олдига тушиб, унга деди:\nЁшларимиз коллеж ёки лицейни битирса, энди улар катта ҳаётга қадам қўймоқда дейдиган бўлиб қолганмиз. Демак, бунгача уларни ҳали ёш, ўсмир, ўспирин йигит-қизлар деб ҳисоблаймиз. Шунинг учун бўлса керак, уларнинг ўзи ҳам бундай эътиборга кўникиб, шу ёшга етгунича ўзини бола деб ҳисоблашга ўрганиб қолишяпти.


Саъдулла Сиёев. Олтин зангламас... (2008) - www.ziyouz.uz\nБош саҳифа МатбуотҲозирги давр матбуотиСаъдулла Сиёев. Олтин зангламас… (2008)\nСаъдулла Сиёев. Олтин зангламас… (2008)\nМиртемир домла шогирдларини эркалаб “киприкларим” деб атарди. Халқимизнинг яна бир суюкли шоири устоз Шуҳрат ака, ёшлар менинг қанотим, шулар бор экан кўнглим тўқ, ташвишим йўқ, деб қўяр, биздек шогирдларини қучиб бағрига босарди. Шуҳрат аканинг меҳри дарё эди, яхшиларга ҳамиша дастурхони ҳам, кўнгли ҳам очиқ эди. Шунинг учун у кишининг теварагидан ёш адиблар аримас, худди отасига эркалик қилгандек яйраб, Шуҳрат акага талпинарди.\nШуҳрат ака мукаммал инсон эди. Аввало у етук шоир, забардаст ёзувчи, моҳир таржимон ва зукко муҳаррир-ношир эди. Табиат ҳам у кишини бекаму кўст қилиб яратган эди-да. Адл қомати, ўзига хўб ярашган кумушдек оппоқ сочи, юзидаги мулойим табассум, ҳамма билан бирдек очилиб-сочилиб муомала қилиши… Шуҳрат ака гапираётганда биров у кишининг сўзини бўлолмасди. Чунки устознинг гапи шу қадар самимий, жўяли, сержило, энг муҳими, юракка жиз этиб тегадиган бўларди.\nЮрганда оёғидан ўт чақнайди, деган гап гўё Шуҳрат ака учун айтилгандек эди. Устоз ерни тебратгудек бўлиб шахдам юрар, ғайрати ичига сиғмас, қўлга олган ишини охирига етказмагунча тинчимас, ёши бир ерга бориб қолганда ҳам навқирон йигитлардек ҳаракатчан ва захматкаш эди. “Шинелли йиллар”, “Олтин зангламас”, “Жаннат қидирганлар” каби романларини бир зарб, икки зарбда ёзиб тугатгани кўпларга маълум. Бу устоздаги улуғ бир руҳий қувват, жўшқин илҳом ва ўзига ишонч меваси эди, десам хато қилмаган бўламан.\nШу топда устозни ўйлаб ўтирибман-у, у кишининг яна қайси фазилатини айтишни билмай бош қашлаб қолдим. Ҳа, дарвоқе яхшилик. Шуҳрат акани ҳеч иккиланмай яхшилик раҳнамоси, олий ҳиммат соҳиби дейиш мумкин. Мен Шуҳрат аканинг ўз ёнидан харажат қилиб, бир шогирдининг тўйини ўтказиб берганига гувоҳман. Тўйда Ўзбекистоннинг атоқли ёзувчилари саф-саф бўлиб, тўрда ўтиришибди. Лекин Шуҳрат ака — оёқда. Ўзига хос ўктамлик ва уддабуронлик билан маросимни бошқарди, биз ёшларга йўл-йўриқ кўрсатиб, тўй тарқагунча тиним билмади. У киши “Шарқ юлдузи” журналида масъул вазифада ишлаганларида узоқ вилоятлардаги қанча-қанча ёшларнинг асарларини чоп этишга кўмаклашди, қоқилиб-сурилиб, йўлини тополмай юрган ёшларга мураббийлик қилди. Устоз мадад сўраб келган ҳар қандай касб эгасидан — у адибми, врачми, ўқитувчими — меҳрини дариғ тутмас, шунинг учун ҳам биз баъзан Шуҳрат аканинг олдида ўтирган етти ёт бегоналарни ҳам учратар эдик. Устоз улар билан худди эски қадрдонлардек дил-дилдан, ширин забон билан суҳбатлашарди.\nШуҳрат аканинг номини шарафлаб, мартабасини баланд қилган нарса, аввало у кишининг қуйма, дилга пайванд гўзал шеърлари ва халқона тилда ёзилган ўлмас романларидир. Яқинда устознинг “Олтин зангламас” ва “Машраб” романларини қайта ўқиб чиқдим. “Машраб”даги жўшқинлик, шоирона бир ҳарорат, юракларга завқу шавқ элтувчи ташбеҳлар кишини ром этади. Асарнинг битмай қолганига афсусланасиз. Агар у ниҳоясига етганида муҳаббат ҳақида битилган янги, беқиёс бир қўшиқ бўлур эди. “Олтин зангламас”ни талабалик пайтимдан бери неча бор қўлга олган бўлсам, то итмомига етмагунча сабр қилолмаганман. Бу сафар ҳам шундай бўлди. Сўнгги саҳифани ёпиб, ўйланиб қолдим. Шуҳрат ака Содиқ муаллим мисолида ўзининг бошидан ўтганларини ёзгандек эди гўё.\nШу ўринда бир хотира ёдимга тушди. Раҳматлик устоз Туроб Тўла раҳбарлигида ижодий сафарга бордик. Борган вилоятимиз иссиқ эди. Унинг устига ёзнинг чилласи. Дим ҳавода ухлаёлмай, кечаси алламаҳалгача меҳмонхона рўпарасидаги фаввора олдида суҳбатлашиб ўтирамиз. Туроб акага эркалик қилмоқчи бўлиб, сўрадик:\n— Устоз, агар Сиздан дўстларингизга икки оғиздан таъриф беринг, дейишса, нима дердингиз?\nТуроб ака бир сония энгагини қашиб ўтирди-ю дона-дона қилиб деди:\n— Асқад — ақл рамзи, Саид Аҳмад — мутойиба учун туғилган, Шуҳрат — сабру-бардош соҳиби, собир инсон…\nСобир, сабр-бардошли инсон… Ҳа, Шуҳрат аканинг қаттол урушдан қайтиб келиб, боз темир панжара ортида чеккан жабру-жафоларига унча-мунча инсон чидамаса керак. Зўрликдан хўрлик ёмон, дейдилар. Туҳмату маломат туфайли қамалиб чиқиб ҳам, шаъни-шавкати ўрнига қайтмаса, ҳар қадамда у камситилса, ҳалол меҳнати, ўткир истеъдоди назарга илинмаса, касбдошларидан паст қўйилса… Бундан-да ортиқ хўрлик ва ҳақорат бўладими?\nШуҳрат ака буларнинг барига тишини тишига қўйиб чидади, бўҳтон ва фитналар бир куни адолат нури олдида фош бўлишига, халқ учун қилган меҳнатлари инобатга олинишига астойдил ишонди. Жилла қуриса, “Балиқ билмаса, холиқ билар”, деб умид қилди.\nАбдулла Қаҳҳордек буюк бир инсонни, покдомон устозни деб Шуҳрат ака ана шундай нописандликларга гирифтор бўлган эди. Абдулла Қаҳҳор оғир хасталикка учраган пайтда Шуҳрат акани йўқлатди. Шуҳрат ака бир содиқ шогирд ва қатъиятли инсон сифатида устознинг васиятини тўла-тўкис адо этди. Ана шу одамгарчилик Шуҳрат акага қимматга тушди. У соғлигини йўқотди, қўли қалам тутолмайдиган бўлди. Аммо чўкмади. Эгилмади ҳам, синмади ҳам. “Олтин зангламас” деган иборани бемалол Шуҳрат аканинг ўзига нисбатан қўллаш мумкин.\nУстознинг адабиётимизда қолдирган ёруғ излари авлодлар қалбидан то абад ўчмагай.\n«Ўзбекистон адабиёти ва санъати» газетасининг 2008 йил 3-сонидан олинди.\n← Аввалги Аввалги Тўхтасин Ғафурбеков. Илҳом… Шарқдан (ўзбек мавзулари хориж муаллифлари ижодида) (2008)\nКейинги → Кейинги: Мурод Абдуллаев. Оролқум: денгиз тубидаги хазина (2008)


УЧТЕПА ТУМАН МАЖБУРИЙ ИЖРО БЎЛИМИ БОШЛИҒИ ХОНАСИДА ҲУҚУҚБОН ВА ЖУРНАЛИСТ ЭШОНҚУЛОВАДА ШАХСИЙ ТИНТУВ ЎТКАЗИЛДИ, БИРОҚ БУ ТИНТУВ РАСМИЙЛАШТИРИЛМАДИ – Ўзбекистон Инсон Ҳуқуқлари Жамияти\nУЧТЕПА ТУМАН МАЖБУРИЙ ИЖРО БЎЛИМИ БОШЛИҒИ ХОНАСИДА ҲУҚУҚБОН ВА ЖУРНАЛИСТ ЭШОНҚУЛОВАДА ШАХСИЙ ТИНТУВ ЎТКАЗИЛДИ, БИРОҚ БУ ТИНТУВ РАСМИЙЛАШТИРИЛМАДИ\nХабарингиз бор, Учтепа туман суд ижрочилари 2017 йилнинг 10 ноябрь куни эрталаб соат тахминан 7.30 лардан то 18.10 ларга қадар Ўзбекистон Инсон Ҳуқуқлари Жамияти раиси Малоҳат Эшонқулова ижарада яшаётган куёви Алимбеков Қодирбекка тегишли хонадонда 11 соат давомида тинтув ўтказиб, ғайриқонуний тарзда мажбурий ижро ҳаракатларини олиб борган ва пировардида қизи ва куёвига тегишли мол-мулкларни М. Эшонқулованинг қарздорлиги эвазига хатлаб олиб чиқиб кетишганди.\n“Мажбурий ижро бўлими ходими Сирож Абдувалиев ўша куни олиб чиқиб кетилаётган мол-мулклар хусусида тузилган далолатнома (АКТ)дан менга нусха бермаганди. “Муҳр урилгач, эрта ишхонага борсангиз, нусхасини оласиз” деган эди. Шу сабаб мен 13 ноябр куни Учтепа туман мажбурий ижро бўлимига далолатнома нусхасини олиш мақсадида боришга мажбур бўлгандим” -дейди Эшонқулова биз билан суҳбатда.\nЎзбекистон Инсон Ҳуқуқлари Жамияти раиси Малоҳат Эшолнқуловага кўра уни Учтепа туман Мажбурий ижро бўлимида унинг ҳуқуқларини топташган.\nМенга мусодара қилиш учун хатланиб, ижрочилар томонидан олиб чиқиб кетилган мол-мулклар хусусидаги далолатнома нусхасини беришди. Муҳр нусхада мутлақо кўринмасди. Шу сабаб мен Учтепа туман мажбурий ижро бўлими бошлиғининг қабулига кириб, “Далолатнома нусхасини ҳақиқий эканлигини тасдиқлаб беришингизни сўрайман”- деган таълабнома билан кригандим, балога қолдим.\nРаҳбар менга “Каридорга чиқиб кутиб туринг” деганди. Шу кутганча, ярим соатлар чамаси ўтирдим.\nКейин мени мажбурий ижро бўлими бошлиғининг хонасига таклиф қилишди. Кирсам, бошлиқ, қизимнинг уйида ноқонуний ижро ҳаракатларини олиб борган Сирож Абдувалиев ва бинога кираверишда ўтирадиган навбатчи милиционер ўтиришган экан.\nМен хонага киришим билан Учтепа туман мажбурий ижро бўлими бошлиғи милиция ходимидан “Сизнинг “металлискател”ингиз қани деб сўради. ИИБ ходими “Кириш постида қолди” дегач, “Боринг, олиб келинг”- деган буйруқ бўлди. Ўшандаёқ мен гап нимада эканлигини фаҳмладим.\nНавбатчи ИИБ ходими кўп куттирмай тинтув қиладиган “таёғи”ни келтирди.\nШундан мажбурий ижро бўлими бошлиғи “Ўртоқ милиционер, сизни бу ерга жамоат тартибини сақлаш ва шахсий тинтув ўтказиш мақсадида чақиртирдик. Мана бу фуқаро Эшонқулованинг давлатдан қарздорлиги бор. Аммо Эшонқулова ихтиёрий равишда қарздорлигини тўламаяпти. Биз ҳамиша қарздордан мажбурий тарзда қарздорликни ундирмоқдамиз. Мана, ҳозир ҳам биз Эшонқуловани шахсий тинтувдан ўтказамиз. Агар ёнидан қимматбаҳо нарсалар чиқса, давлатга мусодара қиламиз. Марҳамат, “металлискатель”ингиз билан Эшонқуловани тинтувдан ўтказишингиз мумкин” дея буйруқ берди.\nБунга қарата мен “Қарши эмасман, бироқ бу ҳолатни расмийлаштириб, ҳужжатлаштиришларингизни сўрайман. Илтимос, далолатнома тузсангизлар” дедим. Бошлиқ мийиғида кулиб қўйди. Аслида, мен талаб қилмаган тақдиримда ҳам мени тинтув қилиш ҳолати расмийлаштирилиши лозим эди, – дейди Малоҳат Эшонқулова биз билан суҳбатда, – Хуллас, Мажбурий ижро бўлими бошлиғи ва ижрочи кузатиб туришди. ИИБ ходими махсус “таёғи” билан мени обдон кўздан кечирди. Шунда “таёқ” белимга келганида негадир “чийиллаб” қолди. “Нима эди бу?” сўради мендан ИИБ ходими. “Билмадим, шимнинг тугмаси бўлса керак” ддедим. Мендан, чўнтакларимдан ҳеч вақо чиқмагач, навбат сўмкамга келди. Қопдек сумкамда суд қарорлари, жавоб хатлари, ижро далолатномаларидан бошқа арзигулик нарса йўқ эди. Ҳатто ҳамёнимдан ҳам 3 минг сўм – йўлкирадан бошқа ҳеч нарса топилмади. Шунда мажбурий ижро бўлимидагиларнинг дарғазам бўлишини бир кўрсангиз эди! Улар мендан мобил телефон қидиришганди. Қўл телефони чиқишини кутишганди. Кутганлари бўлиб чиқмагач, аламдан ёниб кетаёзишди, – дейди кулимсираб Эшонқулова, – Хуллас, шунча дахмазадан сўнг ҳам далолатнома нусхасига муҳр уриб беришмади. Ижрочи “Аслига тўғри” дея имзо қўйиб берди холос.\nЎша ерда бир соат ўтириб мен мажбурий ижро бўлими ходимларининг ўз вазифасига совуққонлигидан нолиб раҳбарлари қабулига кириш истагида келган бир-нечта фуқароларни кўрдим: улар орасида болаларига эридан алимент ололмай юрган аёлдан тортиб, фирибгардан суд қароридан кейин ҳам маблағини ундираолмасдан юрган ногиронларга қадар кўзим тушди. 5 йилдирки суд қарорининг ижросини кутиб сарғайиб юрган ногирон кишиларга кўзим тушди.\nБунингдек фуқароларнинг юкини енгил қилиш учун мажбурий ижро бўлими ходимлари тер тўкишмайди, қайғуришмайди.\nБироқ, гап айланиб менга, Эшонқуловага тақаладиган бўлса, қизимнинг мол-мулкларини менинг қарздорлигим эвазига мусодара қилишга қаратади, далолатнома нусхасини сўраб келсам, шахсий тинтув ўтказишади-ю, ҳужжатлаштиришмайди, далолатнома тузишмайди. Нега шундай?\nНега Ўзбекистон қонунлари шоҳу гадо учун бир хилда ишламайди?\nНега мажбурий ижро бўлими ходимлари қонун талабларига бўйсунмайди?, – дея ҳақли савол беради ҳуқуқбон ва мустақил журналист.\nPosted by admin at 17:30\tTagged with: Алимбеков Қодирбек, Малоҳат Эшонқулова, Орзигул ХУДОЁРОВА, Сирож Абдувалиев\nЎЗБЕКИСТОН: БИР ҲУҚУҚБОН АЁЛГА БИРА ЙЎЛА 4 КУЗАТУВЧИ КЎПЛИК ҚИЛМАЙДИМИ? Малоҳат Эшонқулова: Бундан кўриниб турибдики, суд раиси Б.М. Файзиев Сиз – Ўзбекистон президенти Шавкат Миромонович айтганларидек, судни ўзининг хусусий дўконига айлантириб олибди-ку?!


“Ер юзи шу кенглиги билан уларга тор бўлди…” « Ўзбекистон Халқ Ҳаракати\n“Ер юзи шу кенглиги билан уларга тор бўлди…”\n18 January 2017 - 8:00\nТАРИХИ МУҲАММАДИЙ — 135\nКаъб ибн Моликнинг Абу Қатода деган саҳоба қариндошларидан бўлур эди. Бу иккови орасида дўстлик алоқаси кучлик эди. Бир куни ёлғизликка чидаёлмай, нима иш қилишини билмай зерикканликдан ҳам қариндоши, дўсти Абу Қатоданинг боғига борди. Қараса, боғ эшиги ичидан беркитилмиш экан. Томдан ошиб тушиб, унинг устига киргач, салом берди. Ул қаради-ю, аммо саломига жавоб бермади. Чунки Расулуллоҳ соллаллоҳу алайҳи васаллам буларга ҳеч ким гапирмасин, деган эдилар. Буни кўриб Каъб:\n— Эй Абу Қатода, мен Расулуллоҳни дўст тутишимни сен билармидинг, Худо ҳаққи айтсанг-чи! — деди.\nУл индамади. Худо ҳаққи, деб уч қайта қасам қилиб сўраса ҳам индамагач, хафаликдан ёрилиб кетгудек бўлиб йиғлаганича қайтиб кетди. Ҳеч жойга сиғмасдан бозор айланиб юриб эди, шу орада қараса, Шомдан келган бир савдогар нитбий (нубиялик):\n— Каъб ибн Моликни менга кўрсатиб қўйинглар,— деб сўроғлаб юрганини кўрди.\nКишилар уни кўрсатгач, нитбий ёнидан бир хат чиқариб берди. Ўқиб қараса, Ғассон қабиласининг подшоси насоро арабларидан Ислом душмани Ҳорис ибн Абу Шимрдан келган хат экан. Унда шундай ёзилмиш эди:\n«Меним эшитишимча, Муҳаммад сенга жафо қилмишдур, хорлик кўрган жойда Худо турғулик қилмасин. Хатни олишинг билан бизга етиш чорасини қилгил, яхшилик кўрурсан».\nБуни англагач, бу ҳам менга ортиқча бало бўлмасин, деб у хатни куйдириб ташлади.\nҲазрати Каъб ҳикоя қилурким:\n«Шундай бўлиб, Расулуллоҳнинг суҳбатларидан ажраб, бунинг устига халққа аралаша олмай, ғам-қайғу билан эллик кунни ўтказдик. Бир куни бомдод намозини том устида ўқиб, ғам-ғуссага ботган ҳолда йиғлаб ўлтириб эдим.\nСалҳ тоғининг тепасидан туриб бир киши:\n— Эй Каъб, суюнчи! — деб қаттиқ қичқирди.\nЙироқдан бунинг товушини эшитиб, бир яхшилик вақти келди, деб суюнганимдан дарҳол туриб, Аллоҳга шукр саждасини қилдим. Шу куни бомдод намозида Расулуллоҳ соллаллоҳу алайҳи васаллам тавбамиз қабул бўлганлигини билдирмиш эканлар. Бу хушхабарни бизга еткизмак учун бир киши от чоптириб келибдур. Яна бир киши тоғ устидан қаттиқ қичқириб экандур. Мунинг товуши илгарироқ эшитилибдур. Қичқирган кишини кўриб, борлик кийимларини анинг суюнчисига бериб, ўзим яланғоч қолдим. Қўшниларимдан кийишга омонат кийим олиб, Расулуллоҳ зиёратларига келдим. Кишилар тўп-тўп олдимдан қарши чиқишиб, мени табрикладилар. Тўғри келиб Расулуллоҳга салом бердим. Муборак юзлари суюнганларидан кулиб ялтираб кетган эди.\n— Эй Каъб, сенга башорат бўлғайким, туғилган кунингдан буён бундай яхшилик юзини кўрмагандирсан, тавбанг қабул бўлди, — дедилар.\n— Бу илтифот сизданми, Ё Аллоҳданми? — деб сўрадим.\n— Йўқ, бу иш мендан эмас, балки Аллоҳдан бўлди,— дедилар.\nАнда Каъб айтди:\n— Мунинг шукронасига бутун молимни Худо йўлига садақа қилурман.\n— Йўқ, озроғини садақа қил, қолгани бўлса, ўзингда турсин, шундоқ қилганинг яхшироқдур, — дедилар.\n— Ё Расулаллоҳ, мен сизга рост сўзлаганим учун бу яхшиликка етдим. Эндиги қолмиш умримда, ёлғонга яқин келмасликка, чин сўздин бошқани гапирмасликка аҳд қилдим, — деди.\nСўнгра Расулуллоҳ соллаллоҳу алайҳи васаллам бу учовларини тавбалари қабул бўлиши ҳақида келган Тавба сурасидаги шу оятни унга ўқиб бердилар:\n«Ва ала салосатиллазина, хуллифу ҳатта иза зоқат алайҳимул арзу бима раҳубат ва зоқат алайҳим анфусуҳум ва занну алла малжаа миналлоҳи илла илайҳи сумма тоба алайҳим, лиятубу инналлоҳа ҳуваттаввабур-роҳим».\nЯъни: «Табук ғазотидан қолғон уч кишига ҳам Аллоҳ тавба насиб қилди. Улар эрса хафаликдан шу ҳолга келганлар эдики, ер юзи шу кенглиги билан уларга тор бўлди, ғам-ғуссанинг кўплигидан ўз жойларига ҳам ўзлари сиғмади. Билдиларким, Аллоҳдан ўзга сиғинарлик ҳеч ўрин йўқдур. Сўнгра булар қилган гуноҳларига тавба қилдилар. Аллоҳ таоло тавбаларини қабул қилди. Шу учунким, ул Аллоҳ тавба қабул қилгувчи бек меҳрибондур».


Ўргимчак уяси ҳақида нималарни биламиз? - Zamin.uz\nКўпчилигимиз ўргимчак уясини кўрганмиз. Баъзан ўзимиз сезмай ўша уяни либосимизга илаштириб оламиз. Қачонки майин ипи юзимизга урилгач, дарҳол юзимизни силаймиз. Ана шу уя ҳақида Қуръони Каримда зикр қилинганидан хабарингиз борми?\nАллоҳ таоло Қуръони Каримда шундай деб марҳамат қилган: «Аллоҳни қўйиб, ўзга дўстлар тутганларнинг мисоли ўзига уй тутган ўргимчакка ўхшайди. Ҳолбуки, энг заиф уй ўргимчакнинг уясидир. Кошки билсалар эди».\n(Аллоҳдан ўзганинг йўлини тутганлар, унинг уйидан ўзга уйда яшашни ихтиёр қилганлар ўзларининг ўргимчак уясида яшашни ихтиёр қилаётганларини кошки билсалар эди. Уларнинг тузган тузумлари худди ўргимчак уясига ўхшаб, ўта нимжон эканини билсалар эди. Такаббурликлари ила Аллоҳ қуриб берган улуғвор қасрни инкор этиб, ўргимчак уясида яшашни ихтиёр қилаётганларини билсалар эди. Бу ҳақиқатни биладиларми, билмайдиларми — уларга фарқи йўқ.) (Анкабут сураси, 41-оят).\nАллоҳ таоло ушбу оятда Ўзидан бошқани илоҳ қилиб олганларни ўзига уй тутган ўргимчакка ўхшатмоқда. Ҳолбуки, энг заиф уй ўргимчакнинг уясидир. Ушбу уя ўргимчакни қишнинг совуғидан, ёзнинг иссиғидан, душманнинг ҳужумидан сақлай олмагани каби мушриклар топинаётган бут-санамлар ҳам ўша мушрикларни ҳеч нарсадан ҳимоя қила олмайди.\nУшбу оятда бир неча эъжоз (ақлларни ожиз қолдирадиган нарса, мўъжиза) бор.\nАллоҳ таоло оятда ўргимчакка алоқадор феълни муаннас шаклда келтириб, اتَّخَذَتْ (иттахозат) деган. Буни қарангки, ўргимчакнинг эркаги эмас, фақат урғочиси уя солар экан. Олимлар бу ҳақиқатни яқинда билдилар. Ваҳоланки, Қуръони Карим бу ҳақиқатни ўн тўрт асрдан бери айтиб келади.\nАллоҳ таоло ўргимчак уясини “энг заиф уй” деди. Ушбу заифлик моддий ва маънавий кўринишда экан.\nЎргимчак уяси уй учун керак бўлган нарсалардан холидир. Унда хотиржамлик, сокинлик деган нарсалар йўқ. Урғочи ўргимчак эркаги билан қўшилгандан сўнг эркагини ўлдириб, ейди. Болалари тухумдан чиққанидан сўнг бир-бирини ейди. Урғочи ўргимчак ўлжани овлаш, эркагини чақириш учун уя тўқийди. Бу маънавий жиҳатдан энг заиф уй эканига мисол.\nЎргимчак уясининг ипи майин ипак бўлиб, унда яшовчини иссиқ-совуқдан сақлолмайди, соябонлик қилолмайди, ёмғир ва қордан пана қилолмайди, қаттиқ шамолдан тўсолмайди, ўргимчакни қуш каби душманларидан қутқаролмайди. Буниси моддий жиҳатдан энг заиф уй эканига мисол.\nЯнгиликлар » Жамият » Ўргимчак уяси ҳақида нималарни биламиз?


Тошкент тўқимачилик ва енгил саноат институти ректори вазифасини вақтинча бажарувчи Холида Камилова 1950 йил 18 октябрда Тошкент вилояти Янгийўл шаҳрида туғилган.\nУ 1972 йил Тошкент тўқимачилик ва енгил саноат институтини «Тикувчилик буюмларини конструкциялаш» мутахассислиги бўйича тугатган. Холида Камилова меҳнат фаолиятини 1972 йил Тошкент тўқимачилик ва енгил саноат институтининг «Тикув буюмлари технологияси» кафедрасида стажёр-тадқиқотчиликдан бошлаган. 1974-1977 йилларда Москва енгил саноат технологияси институти «Тикув буюмларини конструкциялаш» кафедраси аспиранти бўлган. У кўп йиллардан буён Тошкент тўқимачилик ва енгил саноат институтида турли масъул лавозимларда ишлаб келмоқда. Хусусан, 2006 йил институтнинг ўқув ишлари бўйича проректори лавозимига тайинланган. Х.Камилова илмий фаолиятида 1978 йил техника фанлари номзоди, 1981 йили доцент, 2003 йил профессор унвонини, 2016 йилда техника фанлари доктори даражасини олишди.\nИлмий фаолияти давомида 23 та ихтиро, 60 дан ортиқ услубий ишлар, 1 та монография, 9 та дарслик ҳамда 3 та ўқув қўлланмаси чоп этилган. Унинг 5 та дарслиги «Йилнинг энг яхши дарслиги» республика танловида ғолиб бўлган.\nХ.Камилова хорижий мамлакатларда Ўзбек миллий либослари тўпламларининг тақдимотларини ўтказишга қаратилган лойиҳаларда, уларни ташкил этишда фаол иштирок этиб келади.\nХ.Камилова 2018 йил «Меҳнат шуҳрати» ордени, «Ўзбегим аёли» миллий мукофоти ҳамда 2020 йил «Мўътабар аёл» кўкрак нишони билан тақдирланди.


Даврон Файзиев: Бир йигит борки, у майдонга тушиб қоидаларни парчалаб ташлайди. Гўё мактабда ўзидан кичик синф ўқувчилари билан ўйнагандек, яққол ажралиб туради\n24 июнь, 2020, 17:18\nТеглар:Даврон Файзиев | Лионель Месси\nДаврон Файзиев бугун туғилган кунини нишонлаётган жаҳон юлдузи ҳақида\nТаниқли шарҳловчи Даврон Файзиев телеграмдаги саҳифасида бугун туғилган кунини нишонлаётган жаҳон юлдузи Лионель Месси ҳақида пост ёзиб қолдирди.\n- 33 йил олдин футбол ўзгарди. Футболда тактика асосий планга чиқмоқда дейишади. Бугунги жамоалар аввалгига нисбатан яхшироқ ҳимояланишади дейишади. Яна айтишадики, тобора индивидуаллик йўқолиб бормоқда. Бу гапларда жон бор. Бироқ бир йигит борки, у майдонга тушиб ана шу қоидаларни парчалаб ташлайди. Унга қарши персонал футболчи билан ўйнаб кўришади, унга қарши бутун ҳимоя тайёрланади, унга қарши ҳатто алоҳида тактика билан чиқишади. Фойдасиз. Гўё мактабда ўзидан кичик синф ўқувчилари билан ўйнагандек, яққол ажралиб туради. Бошқалар учун қийин ишларни у фантастик енгиллик билан бажаради. Энг катта клублардан бирида, клубданда катта номга айланди. Феноменал талант эгаси Лионель Месси! У бугун 33 ёшга тўлди. Табриклаймиз!\nУнинг яқин йилларда футболдан кетишини тасаввур қилгим келмайди. Баъзилар Мессини замонамизнинг энг зўри дейди, айримлар бутун футбол тарихида зўр деб билади. Иккала вариантни тан олмайдиганлар ҳам етарли ва уларнинг ўз хақиқати бор. Бироқ ҳамма бирдек тан оладиган нарса бор, Лео Мессисиз Аргентина кучсиз, Мессисиз "Барселона" заиф, Мессисиз футбол зерикарли, - деди Даврон Файзиев.\nТулалигича кушиламан. Браво Месси.


Генерал-лейтенант Пўлат Бобожонов: «Куним ўтса бўлди» дейдиган ходим тизимимизда ишлай олмайди»\nЎзбекистон Республикаси ички ишлар вазири, генерал-лейтенант Пўлат Бобожонов “Ҳуррият” газетасига интервью берди. Унда ИИВ ва тизимларида олиб борилаётган ислоҳотлар ҳақида сўз юритилди. Бу ҳақда ИИВ сайтида хабар берилган.\n“Энди эскичасига ишлаб бўлмайди. Кабинетда ўтириб буйруқбозлик қилиш замони ўтди. Раҳбар халқнинг ичида бўлиши, унинг дард-у ташвишини яхши ўрганиши, ўз дард-у ташвиши деб билиши лозим. Бу борада Юртбошимиздан ўрнак олишимиз керак. Бошқаларга “бошчилик қиламан” деган одам изланувчан, ташаббускор, талабчан бўлиши, кези келганда ғамхўрликни ҳам ўрнига қўйиши, соҳага инновацион ёндашиши. янгича фикрлаши лозим. Ана шу талабларга жавоб бера олмайдиган раҳбарлар билан “хайрлашяпмиз”. Қолаверса, ёш кадрларга ишонч билдиряпмиз. Аммо ишни эплолмаса, уларни ҳам аяб ўтирмаймиз.\nНафақат раҳбарлар, балки оддий ходимларга нисбатан ҳам талаб юқори. Бугунги кунда ўз устида ишламайдиган, касб маҳоратини, билимларини тинимсиз ошириб бормайдиган, “куним ўтса бўлди” дейдиган ходим тизимимизда ишлай олмайди. У фидойи, ҳалол, ғайрат-шижоатли, энг асосийси халққа хизмат қиладиган ходим бўлиши даркор.Фақат ўзининг манфаатини, тинчини ўйлайдиган ходим ҳам, раҳбар ҳам бизга керак эмас. Замоннинг талаби – шу”, - дейди ички ишлар вазири.


Жузеппе Маротта: "Мората "Ювентус"да қолишни истамоқда" - Спорт UZ - Скачать музыку бесплатно новинки музыки 2016-2017\n"Ювентус" директори Жузеппе Маротта жамоа ҳужумчиси Альваро Моратанинг клубда қолгиси борлиги ҳақида маълум қилди. Футболчининг аввалги клуби "Реал" уни сотиб олишда имтиёзга эга ва хабарларга кўра мадридликлар буни ёзда амалга оширишмоқчи. Бу ҳолда испанлар туринликлар ҳисобига 30 миллион евро тўлашлари керак. "Ювентус"нинг мақсади Моратани бутунлай олиб қолишдир. Бу масалада кўп нарса "Реал"га боғлиқ. Чемпионлар лигасининг чорак финалида "Вольфсбург"га қарши жавоб учрашуви натижаси уларнинг қарорига катта таъсир ўтказса керак. Ҳозир бу ҳақида гапиришга рта, аммо футболчининг қарори ҳам ҳал қилувчи аҳамиятга эга. Мората эса сафимизда қолгиси келаётганини бир неча марта айтган", - дейди Маротта. - деб хабар бермоқда Stadion.uz нашри.


Ў. ШЎКЕЕВ: ''ҲАР ТУМАНГА 1 МЛРД. ТЕНГЕДАН БЕРИЛАДИ''\nТуркистон вилоятидаги туман ва шаҳарларга 1 млрд. тенгедан маблағ ажратилади. Бу маблағ халққа бу йил фойдаси тегадиган, натижаси кўзга кўринадиган, йиллар бўйи ечимини топмай келган масалаларни ҳал этишга сарфланиши керак. Олтинчи чақириқда вилоят маслаҳатининг навбатдаги ХХХVII сессиясида минтақа раҳбари Ўмирзақ Шўкеев шуни маълум қилди.\nВилоят ҳокими ушбу ташаббус туманлардаги долзарб масалаларнинг ечимини топишга ижобий таъсир қилишини айтиб ўтди.\n– Туркистон вилояти туманлари ва аҳоли манзилларини ривожлантириш бўйича ишлар юритиш зарур. Аҳоли манзилларидаги масалаларни изчил равишда ҳал этишимиз керак. Шу муносабат билан туманларни қўллаш мақсадида келгуси уч йилда 1 млрд. тенгедан маблағ ажратилади. Уни тўғри йўлда сарфлаган туманга кейинги йили 2 млрд. тенге берилса, ишлата олмаган туманларнинг маблағи аксинча, қисқартилади. Шу орқали туманда бажарилган ишлар натижасини билиб олиш имконияти туғилади, – деди Ўмирзақ Естайули.\nШунингдек, минтақа раҳбари вилоят бюджети даромадлар қисмининг жуда оз эканини таҳлил қилиб, уни икки баравар кўпайтиришга киришганини айтди.\n– Бюджетнинг даромадлар қисмига тўхталар бўлсам, вилоят фақат 53 млрд. тенгегагина топмоқда, менинг фикримча, вилоятнинг даромадини 100 млрд. тенгегача, яъни 2 баравар кўпайтиришга имкониятимиз етади. Шу боисдан даромадлар қисмини кўпайтириш бўйича ишларни режали юритиш лозим. Шунингдек, республика бюджети маблағи кўриб чиқилган вилоятни мажмуавий ривожлантириш режасини қайтадан пухта кўриб чиқиш керак, – деди Ў. Шўкеев.\n, 2019-04-08, 19:53 111


Юридик коллежга киритаман деб пора олган фирибгар аёл қўлга тушди\n08:22 / 29.07.2016\nСурайё (исм-шарифлар ўзгартирилган) май ойининг ўрталарида Мирзо Улуғбек туманидаги “Бўз” бозорига мева ва сабзавотлар харид қилиш учун борди. У ерда таниши Эминни кўриб қолиб, у билан ҳол-аҳвол сўрашгач, қизининг ўқиши масаласида гаплашиб қолишди.\nХудди ўша куни Гўзалбека ҳам худди шу бозорга борганди. Тасодифан Сурайёнинг гапларини эшитиб қолиб, уларнинг суҳбатига аралашди:\n— Узр, гапларингизни эшитиб қолдим. Қизингиз қаерда ўқийди? Қайси ўқишга ўтказмоқчисиз?\n— Ўзингиз қаерда ишлайсиз? Ростдан ҳам бизга ёрдам бероласизми? — дея ажабланди Сурайё.\n— Олий ва ўрта-махсус таълим вазирлиги, ўрта-махсус касб-ҳунар таълими марказида ишлайман. Қизингизнинг ўқиши масаласида ёрдам бероламан.\n— Қизим Мўътабар Яшнобод туманидаги “Хотин-қизлар” коллежида ўқийди. Бироқ уни 2-сонли Юридик коллежига ўтказмоқчимиз.\n— Ундай бўлса ҳеч қандай муаммо йўқ. Мен сизга, албатта, кўмаклашаман.\n— Турмуш ўртоғим билан маслаҳатлашай, кейин сизга жавобини айтаман, — деди Сурайё.\nШундан сўнг улар бир-бирларига телефон рақамларини беришди.\nСурайё уйига боргач бу ҳақда дарҳол турмуш ўртоғига гапириб берди. Улар маслаҳатлашиб эртаси куни яна “Бўз” бозорида Гўзалбека билан учрашишга келишди. Айтилган вақтда улар учрашишди.\n— Қизингиз Мўътабархоннинг ўқишини олий таълим вазирлиги ҳал қилади. У ерда ишлайдиган танишларим кўп. Бироқ мушук ҳам бекорга офтобга чиқмайди. Шунинг учун уларга хизмат ҳақига 500 АҚШ доллари берасизлар.\nУнинг гапларига Сурайёнинг турмуш ўртоғи ишонмади. Шунинг учун улар гапларини қисқа қилиб ортларига қайтишди. Аммо онаизор нима қилиб бўлсада тезроқ қизининг ўқишини ҳал қилишни истарди. Шунинг учун у турмуш ўртоғига айтмасдан, ўзининг йиғиб қўйган пулидан 1.600.000 сўмини Гўзалбекага олиб бориб берди. Индинига у яна танишларидан қарз олиб, бу фирибгар аёлга ўз қўллари билан 700.000 сўмни тутқазди.\nИюнь ойининг бошларида Сурайё Олмалиқ шаҳрига қайнсинглиси Гулшананикига маракага борди. Қайнсинглиси унинг қизи Мўътабарнинг ўқишлари билан қизиқди. Сурайё эса подадан олдин чанг чиқариб, қизининг ўқишини яқинда юридик коллежига ўтқизаётганлигини, бунинг учун бир аёл билан танишганлигини, пулларини ҳам бериб қўйганлигини айтиб берди.\n— У аёл ишончли бўлса мени ҳам таништириб қўйинг. Мен ҳам қизимни юридик коллежига ўқишга киритмоқчиман, —деди қайнсинглиси.\nСурайё унга Гўзалбеканинг телефон рақамини ёзиб берди.\nМеҳмонлар ортларига қайтишгач, эртаси куниёқ Гулшана Гўзалбекага қўнғироқ қилиб, мақсадини айтди.\n”Бунинг учун 700 АҚШ доллари ва қизингизнинг туғилганлик гувоҳномасини нусхасини олиб Тошкентга келинг, учрашамиз” деди Сурайё.\nШундан сўнг улар келишилган куни “Бўз” бозорида учрашишди. Сўралган долларларни Гулшана ўз қўллари билан Гўзалбекага тутқазди. Кейин хайрлашиб, Олмалиққа қайтди. Афсуски қизининг ўқишидан ҳеч бир натижда бўлмади. Гулшана хавотирланиб, аёлга тез-тез қўнғироқ қилиб турди. Гулшана бўлса унга турли хил баҳоналарни рўкач қилиб, айрим пайтларда телефонини умуман кўтармасдан юраверди.\nСурайё ҳам чув тушганини англаб етди. Шунинг учун у қайнсинглиси билан биргаликда бу ҳақда судга мурожаат қилишди.\nГўзалбека ишнинг бундай тус олишини билмаганлиги учун бироз довдираб қолди. Кейин эса типирчилаб таниш-билишларидан қарз олиб, жабрланувчиларга пулларини қайтарди.\nСуд Гўзалбека Абдуносировани 1 йил муддатга Олий ва ўрта-махсус таълим вазирлиги тизимларида ишлаш ҳуқуқидан маҳрум қилиб, ойлик иш ҳақидан давлат фойдасига 20 фоиз ушлаб қолиш шарти билан 2 йилу 6 ой муддатга ахлоқ тузатиш ишлари жазоси тайинлади.\nҚилмиш қидирмиш деб шунга айтсалар керакда.\n10:44 / 20.09.2018\nТошкентда банклардан бирининг мутахассиси 12 минг долларни сотаётган вақтида ушланди\nДолларнинг рублга нисбатан курси ошишда давом этмоқда\n00:48 / 11.09.2018


МедиаТек компанияси бойишни давом этмоқда - Terabayt.Uz\nТайваннинг MediaTek компанияси ўтган йил давомида катта фойдага эга бўлди. Dimensity 8000 ва Dimensity 9000 чипларини тақдим этилиши билан смартфон ишлаб чиқарувчи компаниялар уларга харидор бўлишни бошладилар.\nOppo, vivo, OnePlus, Xiaomi ва Honor каби компаниялар ушбу чиплар билан жиҳозланган смартфонларни тақдим этдилар. Чипларининг харидорбоплиги сабаб компаниянинг йиллик даромади 33% га ошди.\nMediaTek ўзининг май ойидаги даромади тахминан 1.75 миллиард доллар бўлганини маълум қилди, бу апрель ойидан 1% га кам, лекин ўтган йилнинг шу даврига нисбатан 26% га кўп деганидир. Шунингдек, даромад кетма-кет уч ой давомида 1.68 миллиард долладан ошди. Йилнинг биринчи беш ойида компаниянинг даромади 33% га ўсиб, 8.32 миллиард долларни ташкил этди.\nМедиаТек бу тенденция июнь ойигача давом этади деб ўйламайди. Даромад бироз камайиши кутилмоқда, чунки смартфон бозори глобал инфляция сабаб нархлар ва таъминот занжирларини мослаштиришга ўтишни бошлайди. Шу сабабли смартфон ишлаб чиқарувчи компаниялар буюртмаларни камайтириши кутилмоқда.\nЎҚИНГ: Интернетга уланиш бўйича мамлакатлар индекси\n#MediaTek #Dimensity 9000 5G #Dimensity 8000


ҚОРИНДАН АВВАЛ КЎЗ ТЎҚ БЎЛСИН « Ўзбекистон Халқ Ҳаракати\nҚОРИНДАН АВВАЛ КЎЗ ТЎҚ БЎЛСИН\n29 November 2019 - 9:11\nБуюк ипак йўли бекатидан таксига чиқдим. Тўлишини кутиб ўтирибман. Ташқарида кимдир туркчалаб “эллик минг етадими?” деганини, яна кимдир ўзбекча ҳа, деганини эшитдим. Сезилди. Орқа ўриндиққа юз-кўзидан турклиги сезилиб турган бир йигит ўтирди, тенгдошим экан. Бироз тургач, гап бошладим:\n– Оғам, туркмисан?\n– Ҳа, туркча биласанми?\n– Бунинг аҳамияти йўқ. Қаерга кетяпсан ҳозир?\n– Эндокринологияга, бир ўзбек дўстим касал экан, кўриб келмоқчиман.\n– Шафёр билан қанчага келишдинг?\n– Эллик минг.\n– Ҳа, олтмиш минг деганди, қарасам, қайтишга пулим қолмас экан. Аллоҳ меҳрибон, шукрки, арзонга тушди.\n– Ё оғам, сен борадиган жойга тўрт минг сўмга обориб қўяди. Алдабди сени.\n– Ҳа, эллик минг билан бутун шаҳарни айланиб чиқасан.\n– Мен ўйлабманки…\nТушдик. Жанжални ёқтирмайман, шунчаки шафёрга бориб бу турк менинг меҳмоним, бошқа жойга борадиган бўлдик, деб пулини қайтиб олдим-да, бошқа такси тўхтатиб кетдик.\nЙўл бўйи ҳалиги туркка дўстим, ўзбеклар бундай ёмон халқ, деб ўйлама. Ҳамма халқдаям бор шунақалар деб тушунтирдим. Агар шафёрлар уни анчадан бери шундай алдаб келаётган бўлса, демак турк гапимга ишонмагани тайин. Шу жойида бир озарбайжонлик сиёсатчининг гапи эсимга тушди:\nАгар халқингга чинакам ёруғ келажак туҳфа қилмоқчи бўлсанг, унинг қорнидан аввал кўзини тўйдир. Бўлмаса, ёруғ келажак тугул, мамлакатингни жаннат қилиб юборсанг ҳам ҳеч йўқ қўшни давлатлар олдида ҳурматинг бир тийин. Кўзи оч халқнинг обрўси бўлмайди.


Афғонистонлик талабалардан бири, санасиз сурат. Eвропа Иттифоқи 50 нафар афғонистонлик талаба ва аспирантнинг Ўзбекистон ва Қозоғистонда таҳсил олиши учун маблағ ажратади. [ЕИ]\nБРЮССЕЛЬ, Бельгия – Сешанба (12 ноябрь) куни Брюсселда Қозоғистон ва Ўзбекистон университетларида афғон аёллари учун мўлжалланган ўқув дастурининг очилиш маросими бўлиб ўтди, дея хабар беради Казинформ.\nИюль ойида Европа Иттифоқи (ЕИ) Бирлашган Миллатлар Ташкилоти (БМТ) билан қўшма лойиҳани амалга ошириш учун 2 миллион евро ажратган эди. Бу 50 нафар афғон аёлининг Қозоғистон ва Ўзбекистон университетларида таҳсил олишига имкон беради.\nТадбирда Қозоғистон ташқи ишлар вазирининг ўринбосари Роман Василенко, Афғонистон ва Ўзбекистон дипломатлари, ЕИ ва БМТ расмийлари, журналистлар ва минтақавий мутахассислар иштирок этди.\nМаросимда сўзлаган Василенконинг айтишича, 2010 йилда Қозоғистоннинг ўша вақтдаги президенти Нурсултон Назарбоев ташаббуси билан «умумий қиймати 50 миллион долларлик 1000 нафар афғон фуқаросини ўқитиш дастури ишга туширилган эди.»\nУ илк саъй-ҳаракатлар муваффақиятли бўлганини таъкидлар экан, жумладан шундай деди: «Афғон талабаларининг ҳаммаси таълимни якунлаб, ўз мамлакатига қайтди. Уларнинг 75 фоизи ватанига қайтиши билан иш топди. Европа томони (ЕИ) бу тажрибага қизиқиш билдириб, ғояни қўллаб-қувватлади.»\nКазинформнинг хабар беришича, Қозоғистон шу кунгача Афғонистонга ёрдам тариқасида 80 миллион, жумладан, тиббий марказлар ва мактаблар қуриш, йўллар ва кўприклар барпо этиш учун 3,5 миллион АҚШ доллари ажратган.\nМамлакатга келаётган афғон аёллари Сатбаев университети, Қозоғистон-Британия техника университети, Сакен Сейфуллин номидаги Қозоқ агротехника университети ва Олмаота менежмент университетлари каби олий таълим муассасаларида таҳсил олади. Таълим инглиз тилида олиб борилади.\nКазинформ дастурда иштирок этадиган Ўзбекистон олий ўқув юртларига аниқлик киритмаган. 2018 йил январь ойидан бери Афғонистон билан чегарадош Термиз шаҳрида афғонистонлик талабаларига таълим бериш маркази фаолият кўрсатмоқда ва уларга 17 йўналиш, жумладан, ўзбек ва инглиз тиллари, физика ва кимё бўйича олий ва ўрта махсус таълимни таклиф қилмоқда.\nГендер тенгсизлиги афғон аёллари учун жиддий муаммо ҳисобланади. Бирлашган Миллатлар Ташкилоти Тараққиёт дастурига кўра, афғон аёлларининг атиги 11 фоизи ўрта мактабни битирган ва 19,5 фоизигина уйдан ташқарида ишлайди. Эркаклар статистикаси эса мос равишда 37% ва 87% ни ташкил қилади. 2016-2017 йилларда Афғонистон аҳолисининг ярмидан кўпи қашшоқлик чегараси ортида кун кўрган.\nЧунки Қозоғистон ва Ўзбекистон Афғонистонда барқарорлик бўлишини истайди. Россияга эса уруш бўлгани яхши.


Депрессия ва унинг яширин белгилари | Фойдали маслаҳатлар\nҲозирги интенсив ҳаёт тарзимиз, орзу-ҳаваслар ортидан қувиш, ҳаётда ўзимиз ўрнатган юқори планлар натижасида руҳий зўриқишлар ва оқибатда депрессия кўпайиб бормоқда. Шу сабабли депрессия мавзусига бироз тўхталишни лозим топдик. Илмий тадқиқотлар у ёки бу даражадаги депрессив ҳолатларга катта шаҳарларнинг ярмидан кўпроқ аҳолиси мойиллигини аниқлади. Информацион шовқин, ҳаётимизнинг «қутурган» темпи, фаолиятнинг ҳар бир жабҳасида «ҳаммасини бирданига» бирданига қўлга киритишга ҳаракат қилиш бизни чарчатади, ланж қилади, апатия ёки ортиқча сезувчанлик ва қўзғалувчанликка олиб келади.\nДепрессия ҳақидаги оддий фактлар\nСиз депрессияга ўйлаганингизданда яқинроқ бўлишингиз мумкин. Одамлар депрессия бирор бир аниқ белгилар билан кўринади деб ўйлашади. Масалан яқин одамингиз жахлдор ёки йиғлоқи бўлиб қолиши.\nБиз эса кўпчилик кўзга яширин кечадиган, яққол кўринавермайдиган ва танилмайдиган белгилар ҳақида тўхталишга қарор қилдик.\nИхота, танҳо бўлиб олиш яъни изолация\nРуҳий сиқилган одамлар яккаликка мойил бўлишади. Чунки улар яккаликда ўзлари ва муаммо, ҳиссиётлари ҳақида ўйлаш ва қарор қилмоқчи бўладилар. Буни жамоатчилик ичида қилиш анча қийин. Агар сизни танишингиз аввал жуда тиришқоқ бўлиб, бирданига беқарор ва одамови, ёввойи табиат бўлиб қолса билингки бу депрессия белгиси бўлиши мумкин. Бошқа белгилар – олдинги одат бўлган фаол дам олиш ўрнига ухлаш ёки фақат телевизор кўришни доимий хоҳлаш.\nДепрессия — етарлича холдан тойдирадиган ҳолат. Шу сабабли доимо ўзини ва ўз\nҳаракатларини таҳлил қилиб ўз устида нималар бўлаётганлигини тушунишга ҳаракат\nқиладиган кимсалар доимо ўзларини ҳорғин чарчаган толиққан ҳис қиладилар. Депрессия ҳамма кучни олиб қўяди ва ҳаётий зарур ҳолатлар ва режалаштирилган планлар учун куч ва иштиёқ қолмайди. Шунинг учун айтаманки депрессияни ўтказиш катта харсанг тошни тоғ чўққисига судраб олиб чиқишдан енгил эмас.\nЧарчоқ уйқу бузилишига (ёки унинг таркибий қисим бузилишига) хам олиб келиши\nмумкин. Уйқуси бузилган инсонлар чуқур депрессия пайдо бўлишига 10 марта кўпроқ мойил бўладилар.\nИштиёқнинг пастлиги, етишмаслиги\nДоимо вақтида ишини бажарадиган ҳамкасабангиз ишини вақтида бажармай, доимо кеч қоладиган одат чиқардими? Балки бу одатни ўзгариши эмасдир. Депрессия бошидан кечираётган кўп инсонлар иштиёқ йўқотадилар. Бу нафақат ишни ўз вақтида бажариш ёки ишга вақтида келиш, балки ҳаётни ҳамма жабҳаларига тааллуқли бўлади.\nОдатда хотиржам, ижобий кайфиятда жилмайиб юрадиган танишингиз бирданига\nтескарига ўзгариб қолса (асабийлашиш, ҳамма билан тортишиш) бу ҳам депрессия\nбелгиси бўлиши мумкин.\nНимага шундай бўлади? Депрессия бу стресс. У эмоционал руҳий фонни зўриқтириб, эмоцияларни кучайтириб баъзан эса кучсизлаштириб келади. Эмоционал фонни кучсизлаштириб келса депрессия кўпроқ энергияни олади, натижада одамларга, одам атроф муҳитда бўлаётган воқеа ҳодисаларга ўз реакциясини йўқотади, уларни шундай бўлиши керакдек қабул қилади..\nТашқи кўринишнинг ўзгариши\nАгар яқин одамингиз бирданига аниқ бир сабабларсиз вазн йўқотса ёки семириб кетса бироз ўйлантиради. Бу ҳолатда овқатланиш меъёри бузилиши билан кечаётган депрессия ҳолати бўлиши мумкин. Тана вазни ўйнаши, кўтарилиб тушиши депрессия ўтказаётган ҳамма инсонларнинг барчасига хос бўлган умумий белгисидир.\nБунга ўз ташқи кўринишига эътиборни ҳам киритиш мумкин, айниқса аввал ўзига эътибор қилиб юриб ҳаммани эътиборига тушган бўлса.\nЖинсий ҳаётга қизиқиш йўқлиги хам депрессиянинг бир белгиси. Буни аниқлаш қийин.Чунки одамлар бошқа сабабларга кўра хам жинсий алоқа қилмасликлари мумкин. Лекин сексуал дисфункцияга келсак бунинг муаммолари илдизини кайфиятдан қидириш кераклиги ойдин равшан. Гап шундаки, бизнинг миямиз жинсий аъзолар билан боғланган. Шахват ва эр-хотинга шахвоний хирс мияда туғилади, фақат кейингина миядан сигнал жинсий аъзоларга узатилади ва жинсий аъзоларга қон оқиши кучаяди. Бунга қўшимча, депрессия эр хотинни бир-биридан узоқлаштириб юбориши ҳам мумкин. Натижада жинсий ҳаёт бузилиши янада чуқурроқ муаммога айланади.


- «Манчестер Сити» рақибнинг барча режаларини бузиб ташлади. Моуриньо ўйлаган тактика дербида иш бермади. Кевин де Брюйне учрашувда асосий қаҳрамон вазифасини ўтаб берди. Ҳа, «МЮ»нинг янги юлдузлари Мхитарян ва Погбалар учрашувда зиммаларига юклатилган вазифани бажара олишмади. Келинг, бу ҳақда батафсилроқ танишиб чиқамиз.\nБиринчи сабаб – «Манчестер Сити»нинг ғалабага бўлган иштиёқи кучлироқ чиқди\n«Манчестер Юнайтед» ўз майдонида бўш ўйин кўрсатди ва бу рақибни янада ўзига бўлган ишончини орттирди ва ғалабага бўлган иштиёқини кучайтиришдан ўзгасини тақдим этмади. «Қизил иблислар» биринчи бўлимда ўзларига умуман ўҳшашмади. «Шаҳарликлар» биринчи 45 – дақиқаликни майдонларида ўйнаётган каби шижоат билан якунлашди. Бравонинг хатосидан кейин Златаннинг урган голини инобатга олмасак, «Манчестер Сити» биринчи бўлимда рақибдан бир - баробар кўпроқ ғалабага интилди ва Давид Дехеа қўриқлаётган дарвозани кетма - кет 2 марта нишонга олди. Моуриньонинг режаси ҳимояга бор кучини ажратиб, қарши ҳужумларда хавфли вазиятлар яратиш бўлганди. Бироқ, Гвардиола шогирдлари вазият бундай бўлишига асло йўл қўйишмади. «Шаҳарликлар» ҳимоячиси Николас Отаменди рақибнинг кўплаб ҳужумларини қайтариш билан биргаликда жамоаси ҳужумларига қўшилиб, узини юқори даражадаги футболчи эканини кўрсата олди. Биринчи бўлим 1:2. «Манчестер Сити» фойдасига.\nИккинчи сабаб – Де Брюйне маъсулиятни ҳис этмоқда\nКевин Де Брюйне ўтган мавсумнинг охирида харидига сарфланган пулларни оқлашни бошлаб юборганди. Янги мавсумдан ажойиб спорт формасига эга бўлган бельгиялик футболчи асосан шу дербида «Манчестер Сити»нинг 50 миллион фунти бекорга кетмаганини исботлаб берди. Аввал, Дейли Блинддан қочиб кетган ярим ҳимоячи «МЮ» дарвозасига биринчи тўпни киритди. Орадан бироз вақт ўтиб, унинг кучли зарбаси дарвоза тўсинига тегиб қайтди ва жамоадоши Келечи Ихеначо буни осонлик билан голга айлантирди. Бу вақтда яна ўша Блинднинг эътиборсизлиги жамоасининг зарарига ишлади. Де Брюйне иккинчи бўлимда ҳам исмини таблога ёздириши мумкин эди. Бироқ, унинг бу сафар йўллаган зарбасини яна ўша дарвоза тўсини қайтарди. «Манчестер Юнайтед» таркибига янги келиб қўшилган Эрик Байи «Саутгемптон» ва «Халл Сити» жамоаларига қарши ўтказган учрашувлардаги каби ўзидан илиқ таасурот қолдира олмади. «Қизил иблислар» «Сити»нинг икки голига, Бравонинг кичик хатосидан фойдаланиб ҳисобни қисқартириш билан чекланишди.\nУчинчи сабаб – Погба ва Мхитаряндан бўш ўйин\nАрманистон терма жамоаси ярим ҳимоячиси Генрих Мхитарян учрашувда деярли фаоллик кўрсата олмади ва иложсиз қолган Моуриньо уни захира ўриндиғига чорлади. Генрихнинг яқинда жароҳатини тиклаб ортга қайтганини инобатга оладиган бўлсак, уни тушуниш мумкин. Лекин, Франция терма жамоасида ажойиб ўйин кўрсатиб, жамоасини ЕВРО-2016 финалига қадар бошлаб борган Поль Погбага асло тушунмадик. Балки, Погба Англия футболига кўника олмаяпгандир, лекин Погбага сарфланган рекорд сумманинг ҳеч бўлмаса 1 фоизи бўлсада оқланмади. Моуриньо асосан Погбадан шу куни ўзгача фаоллик кутганди. Афсуски – тўп думалоқ. Футболчининг трансфер суммасини эшитган хар бир киши ундан майдонда қандайдир мўжиза кутиши табиий ҳолат. Лекин, Погбада биз кутган фаоллик ҳозирча кўриниш бермади. Бироз вақт ўтса, ҳаммаси ўз жойига қайтади. Полнинг ёмон футболчи эмаслигини барчамиз биламиз, лекин Иньеста, Кроос, Модрич каби амплуадошлари даражасига етиши учун ўз устида ишлаши лозим. Беъмани соч турмаклари, селфилар ҳеч қандай наф келтирмайди. Ҳеч бўлмаганда, франциялик ярим ҳимоячи «Поль Погба футбол тарихидаги энг қиммат трансфер» деган сўзни мустақил англаши жуда муҳимдир. Ахир, «Манчестер Юнайтед» франциялик 23 ёшли футболчи учун 105 миллион евро сарфлаб қўйди.\nқандай Юнайтед» этди Сити» Моуриньони мағлуб Ёҳуд Гвардиола «Манчестер «Манчестер


ТЎҚСОНБОСТИ УСУЛИДА ЭКИНЛАР ЭКИШ БЎЙИЧА ТАВСИЯЛАР | АгроОлам.Uz\nБош саҳифа Деҳқончилик ТЎҚСОНБОСТИ УСУЛИДА ЭКИНЛАР ЭКИШ БЎЙИЧА ТАВСИЯЛАР\nТЎҚСОНБОСТИ УСУЛИДА ЭКИНЛАР ЭКИШ БЎЙИЧА ТАВСИЯЛАР\nМамлакатимиз аҳолисини эртаги сабзавот маҳсулотларига бўлган талабини тўлиқ қондириш мақсадида, ҳосилдан бўшаган майдонларга совуққа чидамли экинлардан – сабзи, пиёз, ош лавлаги, кўкатлардан – кашнич, петрушка, сельдерей, салат кабиларни тўқсонбости муддатида экиб, етиштириш муҳим аҳамиятга эга.\nБунинг учун кузда асосий экинлардан бўшаган майдонларни сифатли ҳайдаб, совуққа чидамли экинларни экиш зарур. Чунки эрта баҳорда ёғингарчилик ҳисобига ернинг етилиши, айниқса, ўтлоқи ерларда қийин бўлиб, эртаги экинларни экиш муддатлари чўзилиб кетиши мумкин. Шунингдек, тўқсонбости усулида экилган сабзавот уруғлари кўкламда ердан жуда барвақт униб чиқиб, тез ривожланиши ҳисобига ҳосил эрта етилади.\nМайдонларни экин экишга тайёрлашда дастлаб ердаги ўсимлик қолдиқларини сеткали ёки зиг-заг бороналар ёрдамида майдон ташқарисига чиқариб ташлаш, сўнг майдонларнинг нотекис қисмлари бўлса, махсус мосламалар ёрдамида текислаш лозим.\nТекисланган майдонларга экин тури учун тавсия қилинган фосфор ҳамда калий ўғитлари меъёрининг 70% миқдорида ва ҳар бир гектар майдон учун 20–25 тонна маҳаллий ўғитларни ўғит сепиш мосламалари ёрдамида сепиб чиқиб, бу майдонларни ПН-3-35 русумли плуг билан 28–30 см чуқурликда ҳайдаш зарур. Агар майдон (кучсиз) шўрланган ёки ёввойи ўтлар кўп бўлса ПЯ-4-35 русумли плуг билан 35–38 см чуқурликда ҳайдаш, кейинчалик чизел ва мола қилиниб, экиш усулига қараб культиваторлар ёрдамида 70 см ёки 90 см оралиқда суғориш эгатлари олиш керак.\nТўқсонбости қилиб сепиладиган сабзавот уруғлар сарфи 20% кўпроқ бўлиши керак.\nУруғ экилган эгатлар устидан чириган маҳаллий ўғитлар, дарахт қипиқлари билан мульчалаш ёки шаффоф полиэтилен плёнкаларини ёпиш сабзавот уруғларини эрта кўкламда барвақт униб чиқиб, жадал ўсиб-ривожланишини таъминлайди. Шунда эрта баҳорда экишга қараганда ҳосил етилиши 30–40 кунгача эрта, ҳосилдорлиги эса 15–20 фоиз кўп бўлади.\nБу муддатда сепилган сабзавот уруғлари қиши билан унмайди, қишки ёғингарчиликларда тупроқдаги намликка тўйинади ва ҳаво ҳарорати 4–5 оС бўлганда, кўкламда барвақт бегона ўт уруғларидан олдин ер намига униб чиқа бошлайди.\nҲарорат 18–20 оС бўлганда тўлиқ унади, кузги сабзи, пиёз ва лавлагининг барглари кўкламда экилганига қараганда 1,5–2,0 баравар катта бўлиб, ҳосил 25–30 кун олдин етилади ҳамда ҳосилдорлиги гектаридан 14–15 фоизгача юқори бўлади. Ушбу экинларнинг гулпоя чиқармайдиган (эркаклаб кетмайдиган) навларини экишга эътибор бериш талаб этилади.\nРеспубликамизнинг марказий қисмида жойлашган вилоятлардаги сабзавотчилик хўжаликларида сабзавот уруғини тўқсонбости усулида экиш тадбирини ноябрни иккинчи ўн кунлигидан декабрни биринчи ўн кунлиги охирларигача, жанубий вилоятларда эса 20 декабргача экиш тавсия этилади.\nПиёзнинг маҳаллий Зафар, Истиқбол, чет элнинг Манас, Дайтона, Леоне, Банко, Родар нав ва дурагайларини экиш тавсия этилади.\nПиёз уруғи гектарига 20 кг. гача сарфланади. Уруғи СКОН-4,2, СММ-4 русумли сеялка билан ернинг нишабига қараб қатор ораларини 70-90 см. дан олиб, тўрт қаторли усулда ёки қўлда сочиб экилади. Шунда уруғлар ерга 1,5 – 2,0 см чуқурликка кўмилади.\nСабзининг илдизмеваси қизил бўлган маҳаллий Зийнатли, Фаровон, чет элнинг Шантане–2461, Курода Шантанэ, Нантская 4, Канада, Карсон нав ва дурагайларини экиш тавсия этилади.\nСабзи уруғлари СКОН-4,2, СММ-4 русумли сеялкалар билан 1,5–2,0 см чуқурликка (50+20)x6-8см, (40+15+15)x6-8см схемада ёки қўлда сочиб экилади. Уруғ сарфи гектарига 5–6 кг бўлиши зарур.\nОш лавлагининг маҳаллий Диёр, Ягона ва чет эл навларидан Бордо–237, Бикорес, Боро F1, Детройт, Пабло F1 дурагайлари тавсия этилади.\nУруғ сарфи 16–18 кг. Экиш эгатлари 70, 90 см бўлиб, 2–3 қаторли, ўсимлик оралари 8–10 см, 2–3 см чуқурликка уруғлар экилади.\nСалат бир йиллик ўсимлик бўлиб, йирик барглардан иборат паст тупбарг ёки салат боши ҳосил қилади. Умуман салатнинг 4 хил тури бор. Уларга баргли салат (ўсув даври 30–40 кун); пояли юлма салат (бўйи 40–80 см); бош ўрайдиган салат (ўсув даври 40–100 кун); Ромен салат (ўсув даври 70–100 кун) ининг тупбарги йирик, тик ўсади.\nСалатнинг маҳаллий Кўкшох ва чет элнинг Фиоретт навларини экиш тавсия этилади.\nУруғи ноябрь-декабрда очиқ далага экилади. Уруғи 15–20 см чуқур олинган полларга ёки лентасимон усулида 2–3 қатор қилиб экилади. Бунда ленталар ораси 45–60 см, қаторлар ораси 15 см. дан иборат бўлади. Бир гектар ерга салат уруғидан 4–5 кг, бошли салатникидан 3–4 кг экилади. Майсалар униб чиққандан 10–12 кун ўтгач 1-марта, 2–3 ҳафта ўтгач 2-охирги марта ягана қилинади. Бунда барг салат тупларининг орасида 8–10 см, бошли салатда эса 12–15 см масофа қолдирилади.\nИсмалоқ уруғи 3 оС ҳароратда кўкариб чиқади. Ёш ўсимликлари 6–8 оС гача совуққа бардош беради. Ҳароратнинг юқори бўлиши ва ҳаво намлигини пасайиб кетиши ўсимликка салбий таъсир қилади, оқибатда барглари майда бўлиб қолади. Исмалоқ ҳосили ниҳоллар пайдо бўлганидан 25–40 кундан сўнг йиғиб олинади. Уруғи 90–100 кунда пишиб етилади.\nИсмалоқни фақат битта Нафис нави Давлат реестрига киритилган. Уруғи ноябрь-декабрда очиқ далага қўш қаторлаб, ленталар ораси 50–60 см ва қаторлар орасини–15–20 см. дан қилиб экилади. Ҳар гектар ерга 15–20 кг уруғ, 2–3 см чуқурликка кўмилади.\nШовул экилган йили илдиз бўғзидан тупбарг, иккинчи ва ундан кейинги йилларда эса гулпоясини чиқаради.\nШовулнинг серҳосил Широколистный нави районлаштирилган. Сояда ҳам ўсаверади, совуққа чидамли. Уруғдан ва илдиз бўлакчаларидан кўпайтирилади. Уруғи ноябрь-декабрда очиқ далага экилади. Ҳар гектар ерга 3 кг уруғ сарфланади.\nУкропнинг маҳаллий Узбекский–243, Ором ва чет элнинг Анет навлари экилади. Кўклигида ишлатиладиган укроп уруғи полларга қалин қилиб сепилади. Бир гектар ерга 20–25 кг уруғ сарфланади.\nУруғи ноябрь-декабрда очиқ далага экилади. Укроп уруғи секин униб чиқади. Укроп ўтоқ қилиш, қаторлар орасини юмшатиш ва бостириб суғориш йўли билан парвариш қилинади.\nКашнич янги узилган барра маҳсулот ҳолида ва қуритиб қишда ҳам ишлатилади. Кашничнинг Орзу ва Янтарь навлари районлаштирилган. Барра баргларини 2–3 марта ўриб олиш мумкин. Бунда 1,0–1,5 см пояси қолдирилади, тегишли шароит яратилганда барги яна ўсиб чиқаверади. Вақтида ўриб олинмаса, уруғпоя ҳосил қилади, ер танламайди. Уруғи экилгандан сўнг 35–40 кунда ҳосили етилади.\nПол қилиб сепилганда гектарига 8–10 кг уруғ сарфланади. Уруғ экилгандан сўнг, устидан майда чириган гўнг сепилади. Нам етарли бўлса уруғи 5–10 кунда униб чиқади.\nПетрушкани Нилуфар, Сахарная, Новас навлари экиш учун тавсия этилади. Уруғи тоза, юқори унувчан, касалликлардан ҳоли, бутун бўлиши зарур.\nУруғи полларга лентасимон усулда 2–3 қатор қилиб ёки сочма усулда экилади. Бунда уруғ сарфи 1гектарга 5–60 кг бўлиши зарур.\nЖанубий ҳудудларда оқбош карамдан жуда эртаги ва юқори ҳосил олиш учун уруғлар кўчатхонага ноябрь ойини биринчи ўн кунлигида сепилиб, тайёр бўлган кўчатлар 25–30 декабрда плёнка билан қопланган дугалар остига экилади. Гулкарам уруғини ноябрь ойини иккинчи ярмида кўчатхонага сепиб, кўчатини декабрь ойини иккинчи ўн кунлигида плёнкали дугалар остига экиш тавсия қилинади.\nБунда гулкарамнинг F1 Гудман, F1 Кашмер, оқбош карамнинг F1 Фарао, F1 Бурбон, F1 Балбро, F1Резистор дурагайларини экиш тавсия қилинади.\nСабзини ўғитлаш меъёрлари


“Сардоба” сув омборидан сув чиқиши тўхтагани маълум қилинди — Sof.uz\n1.05 17:38 1231 Ўзбекистон\nАввал хабар берганимиздек, жорий йилнинг 1 май куни соат 05:55да Сирдарё вилоятида жойлашган “Сардоба” сув омбори дамбасининг 6 пикет деворида сув чиқиши юзага келган. Натижада Сардоба тумани Қўрғонтепа аҳоли яшаш пунктига сув кирган эди.\nФВВнинг хабар беришича, айни вақтда “Сардоба” сув омборидан сув чиқиш ҳодисаси тўхтаган. Сардобада содир бўлган сув тошқини вилоятнинг бошқа ҳудудларида кузатилмаган. Ҳукумат комиссияси томонидан сув тошқини оқибатларини бартараф этиш, эвакуация қилинган аҳолига зарур шарт-шароитларни яратиш бўйича қатор чоралар кўрилмоқда.\nПрезидент тошқин бўлган Сардобага етиб келди (фото)\nМаълум қилинишича, вазият тўлиқ назоратга олинган, саросимага тушишга асос йўқ.\nФВВ сув тошқин “Сардоба” сув омбори\n25.06 15:33 152 Ўзбекистон


Қирғизистон парламенти депутати сувни Қозоғистон ва Ўзбекистонга сотишни таклиф қилди\n27 январ 2021, Тошкент вақти: 19:43\n1975 йилда қурилган Киров сув омбори 550 млн кубометргача сув сақланади.\nЖўғўрқу Кенеш депутати Кенжебек Бокоев ҳукумат эътиборини Қирғизистондаги сув омборларидаги вазиятга қаратди ва сувни қўшни республикаларга сотишни таклиф қилди.\nДепутатнинг таклифи парламентнинг 27 сентябрь кунги мажлисида янгради.\n«Талас вилоятидаги Киров сув омборида 2 минг гектар ер сув остида қолган. Биз у ерда сув тўплаймиз ва Қозоғистонга берамиз. Умуман сув омборидаги сувларнинг 90%идан Қозоғистон ва Ўзбекистон бепул фойдаланади. Ҳукумат улардан пул ундириш чораларини кўриши керак», - деди Бокоев.\nДепутат, шунингдек, Талас вилоятининг ўзида ерлар етарлича суғорилмагани учун қишлоқ хўжалик маҳсулотларининг нархи тушиб кетганини ва ҳосил қишлоқ меҳнаткашларининг меҳнатини оқламаётганини таъкидлади. Унинг айтишича, бу ерда бир килограмм ловия 30-35 сўм (0,5 долларга яқин), гилос эса – 7-10 сўмга сотилган.\nТалас вилоятининг Манас ва Қора Буура туманлари чегарасидаги Киров сув омбори 1975 йилда қурилган. Сув омборида 550 млн кубометргача сув сақланади. Сувнинг 12% идан Қирғизистон фойдаланади, қолган қисмидан эса келишувга биноан Қозоғистон фойдаланади.\nФойдаланилган сув эвазига Қозоғистон ҳар йили иншоотни таъмирлаш учун 70 миллион тенге (194 минг доллардан ортиқ) маблағ ажратади. Бироқ қирғиз томони бу маблағлар етарлича эмаслигини айтади.


Тушда челак курса туш табири сатил батафсил малумот ўқинг\nС - кириллча / Ч - кириллча\nСатил челак тушда туш табири\nСатил туш табири – Агар тушингизда челак, сатил яни пакир курсангиз бу туш нимадан огоҳ этади? Буни қуйида билиб олишингиз мумкин.\nАгар кимнинг тушига челак курса ва бу челак туш сохибининг уйида бўлиб ичи сувга тўла бўлса, туш сохиби яхши ишларни амалга оширишидан далолат. Тушда пакирни бўм бўш кўриш, қайғуга ишора. Сув ичида кўрилган челак эса, мартаба ва обрў хисобланади.\nКирмоний Раҳматулоҳ алайҳ шундай дейи. Агар кимда ким сатилни сувга тўлдирса ёки бўлмасам қудуқ ичидан сув тортиб олаётганини кўрса, унга машаққациз келадиган бойликдан далолат қилади. Бордию бунинг акси бўлса яни сувни тукса, мол мулкига зарар йетгай. Агар туш сохибига бирон киши каттакон сатил берса, шу кимсадан манфат кўришига ишора.\nТушда сатил курса: Ванга табири\nВанга табири бўйича – Агар киши тушда сут билан тўлдирилган сатил ёки пакирни курса, содиқ ва вафодор дўст орттиришига ишора. Бундан ташқари туш соҳибининг ишлари яхши тарафга ўзгаришига далилдир. Агар бирон кимса тушида бўм бўш челак курса бу туш ҳосиллар ва йиғим терим яхши бўлмаслигидан, очарчилик келишидан огоҳ этади.\nБордию қиз бола тушда челак кўтариб юрганини кўрса, бундан чиқди у тез орада турмушга чиқади ва яхши бир уй бекасига айланишига далилдир. Қолаверса тушдаги сатил ёки челак қийинчилик ва меҳнатни ҳам англатади. Ҳалқ орасида шунақанги ирим сиримлар борки! Йонингиздан бирон кимса бўш пакир кўтариб ўтиб қолса, шу инсонни омадсизлик кутади дея ишонишади. Бу бир ирим ҳолос.\nТуш табири челак: Миллер табири\nМиллер табирида келишича агар тушингизда, қўлингиздаги сатил тушиб кецаю унинг ичида нима бўлсахам йерга тўкилиб кетганини кўрсангиз, Бирон бир кўнгилсизликка учрайсиз ва бунинг сабабчиси ўзингиз бўласиз. Бундан ташқари тушдаги сатил туш соҳиби учун моддий тарафлама йўқотиш, ҳамда режалаштирган ишларининг барбод бўлишига далолат.\nАгар киши тушда оғир сатил кўтариб кетаётган бўлса, бу туш эгаси га ўз кучи ва билимига ишонишидан дарак беради ва булар ёрдамида мақсадига осон эришишига ишора. Киши тушда сатил ёки челакни тузатаётган бўлса, бу туш соҳиби иродасиз инсон эканлигидан далолат.\nСатил ичидагини туксангиз чиқим ва йўқотиш\nБундан ташқари тушда сатил ичида нима бўлса ҳам уни тўксангиз, кутилмаганда чиқим ва катта йўқотишга тайёр туринг. Агар тушингизда устингиздан сатил ёрдамида сув қуйсалар, об ҳавони ўзгаришидан далолат. Йоки челак ичига нимадир борми дея қарасангиз, сабрли бўлишингиз кераклигидан огоҳ этади.\nТушдаги занг босган пақир ғийбат ва майда гапларга ишора. Тушдаги бўш сатил эса умидсизлик ҳамда алданганлик ҳиси кучилигидан далолат. Ичи тўла челак эса, омадга ишора. Бундан ташқари қийшиқ ва таги йўқ челакни тушингизда кўрсангиз, кўнглисиз воқеага душ келишингизда огоҳ этади.\nЧукур туш табири


Тошкентдаги Оқсарой резиденцияси олдида Ўзбекистон Биринчи президенти Ислом Каримовнинг ҳайкали очилди. 31.08.2017, Sputnik Ўзбекистон\n12:51 31.08.2017 (янгиланди: 15:27 31.08.2017)\nТошкентдаги Оқсарой резиденцияси олдида Ўзбекистон Биринчи президенти Ислом Каримовнинг ҳайкали очилди.\nТОШКЕНТ, 31 авг — Sputnik. Бугун 31 август куни эрта тонгда Оқсарой резиденцияси олдида минглаб одамлар жамланишди. У ерда Ўзбекистон Биринчи президенти Ислом Каримов ҳайкали очилиши маросими бўлиб ўтди, деб хабар қилмоқда Uzlife.uz нашри.\nҲайкал очилиш тантанали маросимида Ислом Каримовнинг оила аъзолари, вазирлик ва дипломатик ваколатхоналар вакиллари, маданият ва санъат арбоблари, журналистлар ва ёшлар ташкилоталри фаоллари иштирок этишди.\nШуни алоҳида таъкидлаб ўтиш керак-ки, жамланганлар орасида жуда кўп ёшлар бор эди, уларнинг аксарияти Каримов президентлик даврида туғилиб ўсган. Шу сабабли Ўзбекистон Биринчи президентининг номи улар учун бутун бир даврни англатади.\n“Ўзбекистон президенти Шавкат Мирзиёевнинг барчамиз учун қадрли бўлган Ислом Абдуғаниевич хотирасига бағишланган сўзлари мени юрагимнинг тубигача етиб борди. Ислом Абдуғаниевич бизнинг мамлакатни мураккаб даврларда, ҳатто фожеавий даврларда бошқарди, десак адашмаймиз. Лекин у киши миллатнинг қадимий донишмандлиги, анъаналари ва маънавиятига таянган ҳолда, Ўзбекистоннинг кўп миллатли халқини бирлаштира олди ва унда энг асосий туйғу – ўз Ватани учун ғурурни уйғотишга муваффақ бўлди”, — деди Татьяна Каримова очилиш маросимида.\nШунингдек Татьяна Каримова Ислом Каримов хотирасига ҳурмат бажо айлаб, ушбу маросимга келган барчага чуқур миннатдорлик билдирди ва Ўзбекистонга тинчлик ва фаровонлик тилади.\nЭслатиб ўтамиз, Ўзбекистон Биринчи президентининг ҳайкаллари яна Самарқанд ва Қарши шаҳарларида пайдо бўлади. Ундан ташқари, 2 сентябрь куни Самарқандда ислом Каримов мақбараси очилиш маросими бўлиб ўтади.


Жаҳонгир Ортиқхўжаевга икки ўринбосар тайинланди - xabar.uz\n06.11.2020 11:13 0 2193\nУй-жой коммунал хизмат кўрсатиш вазири ўринбосари бўлиб ишлаб келган Ғофир Жамолов Тошкент шаҳар ҳокимининг ўринбосари - уй-жой коммунал хизмат кўрсатиш бош бошқармаси бошлиғи тайинланди. Бу ҳақда пойтахт ҳокимлиги хабар берган.\nШунингдек, Мухтор Муҳитдинов Тошкент шаҳар ҳокими ўринбосари – Тошкент шаҳар каналлардан фойдаланиш ва уларга туташ ҳудудларни ободонлаштириш бошқармаси бошлиғи этиб тайинланди.\nМухтор Муҳитдинов ҳозиргача Тошкент шаҳар Фавқулодда вазиятлар бошқармаси бошлиғи сифатида ишлаб келаётганди.\nЖаҳонгир Ортиқхўжаев ўринбосар\nСпорт 09/12, 19:31


МИНГ БИР МУОЛАЖА - Хайрулла Қосимов - Android app on AppBrain\nAndroid Apps > Books & Reference > МИНГ БИР МУОЛАЖА - Хайрулла Қосимов\n1001 muolazha uzbekcha Kitob\nby O'zbek tibbiyoti kitobi\nApr 18, 2019 Update Version 10.0\nFeb 16, 2019 Update Version 1.08\nNov 17, 2018 Update Version 7.0\nJun 5, 2018 New App Version 1.0 in BOOKS_REFERENCE for Free\n1001 муолажа узбекча китоб\nИнсон кандай касалликка чалинмасин, уларни даволашда тўрт хил мева фаол катнашади. Булар ўрик, тут; узум ва хурмодир.\nИнсон умри давомида турди касалликдарга чали- ниши мумкин. Ушбу қўлланма шунинг учун ҳам аҳа- миятлики, ундан ҳар хил хасталикка енгил муолажа- ларни дарҳол топиб, шифокор ёки табибсиз ҳам амалга ошириш мумкин.\n«Минг бир муолажа» деб аталишининг ҳам сабаби шудир. Ўйлаймизки, сизга, албатта, кўмак беради.\nОдамзот яралибдики, яхшилик ва ёмон- лик, тинчлик ва нотинчлик, зулмат ва ёруғ- лик, соғлик ва касаллик ўртасида кураш ҳам бўлиб келган. Бундан кейин ҳам бу зиддият то қиёмат давом этажак.\nЛекин қай ҳолда бўлмайлик, яратилиши- мизнинг ўз мақсади мавжуд, яъни инсоннинг маълум вазифалари борки, шу ишларни қи- лиш ёки қилмаслик билан ҳар ким ўз ўрнига эгадир.\nДунёда кимгадир нафи тегиб кетган ки- шининг номи тилларда яшайверади. Қайси касб билан шуғулланмайлик, нафақат ўзи- мизга, балки атрофдагиларга ҳам, жамиятга ҳам фойда келтирсин.\nХ.Қосимнинг мана бу рисоласи ҳам шу мақсадга хизмат қилади. Ундан фойдаланган инсонлар ким бўлмасин, муаллифга раҳмат айтиши табиий. Чунки бундай енгил муола- жаларни жам қилган қўлланма ҳалигача ки- тоб жавонимиздан жой олгани йўқ эди.\nКитобда юртимизда мавжуд бўлган неъ- матларнинг қайси касалликларга шифо экани бир сўз билан, қисқа ва лўнда айтиб ўтилган.\nШафтолининг баргидан олинган суви қулоққа\nтомизилса, қуртларни ўлдиради. Унинг ёғи бош ярми-\nнинг оғришида иссиқдан ва совуқдан пайдо бўлган\nқулоқ оғриқларида фойда қилади.\nОлхўри елими яраларни битиради, сирка билан\nқўшилса, темираткани йўқотади. Олхўри елими асал\nёки шакар билан аралаштирилган бўлса, болалардаги\nтемираткида яхши натижа беради.\nбаргидан беради билан бир бўлган елими енгил инсон ким лик мавжуд мумкин муолажа натижа олгани олхўри ундан фойда хил ёки қайси қилади қўлланма ҳам ҳар\nbulmaydi faqat reklama uqib манбаи муолажалар номалум синалмаган улар\nMore from O'zbek tibbiyoti kitobi\nУзбек халк табобати\nСедана 1000 дардга даво\nМижоз сустлигини табиий даволаш


Ишни эплай олмаган "КРУ" бошлиғи ўринбосари порани қайтараётганда қўлга тушди - Zamin.uz\nИшни эплай олмаган "КРУ" бошлиғи ўринбосари порани қайтараётганда қўлга тушди\nЖиззах вилоят Молия бошқармаси бошлиғи ўринбосари Ш.К 1200 АҚШ доллари ва 4 млн. сўм пора билан қўлга тушди. Бу ҳақда Жиззах вилоят ҳуқуқни мухофаза қилувчи органларига таяниб sangzor.uz хабар берди.\nЖиззах шаҳрида рўйхатдан ўтказилган "Дилором-Шахризода” МЧЖнинг Пахтакор туманидаги "Шодлик” мактабгача таълим муассасасида амалга оширилган қурилиш ишлари бўйича 2018 йил февраль ойида вилоят назорат тафтиш бошқармаси томонидан текширув ўтказилган.\nТекширув натижасида, аниқланган 36 млн. сўмлик камомадни ёпиб бериш эвазига Жиззах вилоят Молия бошқармаси бошлиғи ўринбосари Ш.К, фирма раҳбари Х.Хдан 1200 АҚШ доллари ва 4 млн. сўм пулларни пора сифатида олган. Бундан ташқари, Ш.К ўз ҳовлисида ҳаммом қураман деб, Х.Хдан 1000 дона шлакоблок, 1 тонна цемент ва 12 дона шифер олган.\nАммо вилоят Молия бошқармаси бошлиғи ўринбосари Ш.К, "Дилором-Шахризода” МЧЖнинг камомадини ёпа олмагач олган пулларини бир қисми 1,5 млн. сўмни молия бошқармаси архивариуси Э.Г орқали Х.Хга 2018 йил сентябрь ойи бошида қайтараётган вақтида вилоят ДХХ бошқармаси ва вилоят прокуратураси билан ҳамкорликда жиноят устида қўлга олинган.\nҲозирда, Ш.Кга нисбатан вилоят прокуратураси томонидан Ўзбекистон Республикаси ЖКнинг 168-моддаси 3-қисми "в” банди билан жиноят иши қўзғатилган ва қамоққа олиниб, тергов ҳаракатлари олиб борилаётгани маълум қилинган. “Замин” янгиликларини “Twitter”да кузатиб боринг\nМактабгача таълим мудираси ўринбосари пора билан қўлга тушди (видео)\n12-05-2018, 00:30, Жамият\n7-04-2018, 10:21, Жамият\nИИБ таркибида 20 нафар лавозим ўзгаришлари амалга оширилди\n25-09-2017, 14:31, Жамият\n4-06-2017, 00:01, Жамият


Масиҳий муаллим: Худодан тилаганимизни олиш\n“Исо: – Болалардан нонни олиб итларга ташлаш яхши эмас, – деган жавобни қайтарди. Аёл: – Худди шундай, Ҳазрат, лекин итлар ҳам хўжайинларининг дастурхонидан тушган ушоқларни ейдилар-ку! – деди. Исо буни эшитиб, аёлга: – Эй аёл, сенинг ишончинг буюк, сен тилагандек бўлсин, – деди. Аёлнинг қизи эса ўша заҳоти соғайиб кетди.” (Матто 15:26-28).\nЮқоридаги оятларда берилган собоқ жуда ҳам ажойиб! Мажусий аёл Исонинг олдига келиб, ўз қизига шифо сўрайди.\nХудо Исроил халқи оталарига (Иброҳим, Исҳоқ ва Ёқуб) берган ваъдасини бажариш мақсадида Исо Масиҳ суннат аҳли (яҳудийлар) олдига хизмат қилиш учун келган эди, шунинг учун Унга “Довуд ўғли”, деб мурожаат қилган мана шу мажусий аёлнинг илтижосига У эътибор бермади. Итоаткорлик ачинишдан устун келиши керак. Инсон сифатида Исо “юборилган” эди, демак У хизматкор эди, яъни Худо Унга кўрсатмаган нарсасини У қилмасди. Шу билан 23-оятдаги сукутни тушунтирса бўлади: “Лекин Исо унга бир оғиз сўз ҳам жавоб бермади.”\nЮқорида айтганимиздек, бунга сабаб бор эди, шундай қилиб Исо бошқа йўл билан сўзлайди. У ўша аёлга шундай дейди: “Болалардан нонни олиб итларга ташлаш яхши эмас.”\nАёл кишининг Унга берган жавоби ибратомуз эди. У шундай деди: “Худди шундай, Ҳазрат, лекин итлар ҳам хўжайинларининг дастурхонидан тушган ушоқларни ейдилар-ку!”\nБундан олдин бу аёл Исони “Довуд ўғли” деб атаган эди, лекин Исо бундай мурожаатга жавоб бера олмас эди, чунки бу аёл мажусий эди. Энди эса бу аёл Исони “Ҳазрат” ёки аниқроғи “Раббий” деб айтди. Худо сифатида эса Исо бемалол ҳаракат қила олади; аёл ишонч билан Худо иноятига келтирган муҳтожлигига энди Исо иноят билан жавоб бера оларди. Акс ҳолди, У Худо сифатида Ўз феъл-атвори ва табиатидан воз кечган бўларди.\nШу аёл кишининг “Раббим, менга ёрдам бер” деган илтижоси, унинг биринчи марта айтган илтижосидан минг марта яхшироқ эди. Бироқ у ўзини итман, деб тан олганидан кейингина у сўраган нарсасига эришди. Яъни инсон ўзини ҳеч нарчага яроқсиз ва гуноҳкор, деб тан олмаса, у Худодан ёрдам ва нажот олмайди. Худди шундай тарзда солиқчи ҳам Худога “Ё Худо, мен гуноҳкорга раҳм қил!” деб мурожаат қилган эди (Луқо 18:13).\nГуноҳ ва шайтон қудратидан озод бўлиш “ушоқ” бўладиган бўлса, унда бутун нон қанчалар буюк бўлар экан-а!


Шаҳар қамал қилинганда ҳам улар енгилмаган, сабаби...\nОқдарё ва Қорадарё туташиб, Зарафшон қайта бошланадиган жойга яқин ҳудуд азалдан одамларни қизиқтириб келади. Негаки, Пахтачи туманига қарашли ўша маконда, ҳозирги Зиёвуддин қўрғонининг шимоли-шарқий томонида, Зарафшон дарёсининг шундоқ соҳилида Дабусия номи билан машҳур қадимий кент харобалари сақланиб қолган. Манбаларда келтирилишича, унинг ёши 2500 йилдан ошиқ экан. Усти қалин тупроқ билан қопланган тепаликда европалик ва япониялик қадимшунослар қазиш ишлари чоғида топган кўплаб ноёб буюмлар шаҳарнинг бир пайтлар ниҳоятда гуллаб-яшнагани, бу ерга кўплаб жаҳонгирларнинг қадами текканидан далолат беради. Уни яна Дабус қалъа деб ҳам аташади. Аслини олганда, Дабус сўзи арабча бўлиб, зўр, тўқмоқ, устун маъноларини англатади. Дабус қалъа «Мустаҳкам қалъа» деган маънони ҳам беради. Негаки, бу жой қадимий Бухоро ва Самарқанд ўртасидаги энг катта қўрғон-қалъа бўлган.\nБугун мазкур хароба тепаликда Абдуллахон II 1594 йилда қурдирган «Имом Баҳри ота» мақбараси ва унинг атрофидаги қабрлардан бўлак ҳеч нарса қолмаган. Қалъа атрофида қадимда улкан шаҳар бўлган. Бора-бора бу ер вайронага айланган, шаҳар тупроқ остида қолиб кетган. Айтганча, ХХ асрда Дабус қалъасидаги работ қарийб 70 гектарни, Шаҳристон эса, 22-23 гектарни ташкил этишининг ўзиёқ, бир вақтлар қалъа нечоғлик улкан бўлганидан далолат беради. Атрофи тик жарликлар, ўнгирлар билан ўралган. Бу шаҳар ҳимоясида қўл келган.\nҚалъа шундоқ дарё яқинида жойлашган. Дарё суви қалъа тупроғини ювиб кетмаслигининг ўзига хос сабаби бор эмиш. Халқ ўртасида тарқалган ривоятларга қараганда, қалъа кўтармасида Ҳазрат Алининг муборак излари бор эмиш. Шу боисдан ҳам қалъанинг ёнгинасидан оқиб ўтувчи дарё унинг кўтармасига тик келиб урилиб, ўнг томонга бурилиб кетади. Неча асрдирки, бу бетўхтов такрорланади.\nЯна бир муҳим гап. Қалъада қўшни мамлакатлар билан боғлаб турадиган махфий ерости йўллари ҳам мавжуд бўлган, дейишади. Негаки, шаҳар узоқ вақт қамал қилинганда ҳам зарур нарсаларга эҳтиёж сезмаган. Аслида ота-боболаримизнинг ақл-заковати туфайли арматура, цемент, мих ишлатмай бунёд этилган ерости йўллари пишиқ, қулай, тупроқни зичлаб қурилган. Дарҳақиқат, Зарафшон дарёсининг сўл соҳилида Буюк Ипак йўли бўйида қад ростлаган Дабус қалъаси ўтмишда ниҳоятда гавжум бекат шаҳар ҳисобланган. Бу ерда савдо-сотиқ, ҳунармандчилик гуллаб-яшнаган. Қалъа ичимлик сувни Зарафшон дарёсидан олмаган. Аксинча, обиҳаёт шаҳарга Зирабулоқ тизма тоғлари бағридаги Доройитут булоқларидан ерости сопол қувурлари орқали келтирилган. Мазкур ерости сув иншоотлари доимо сир сақлаб келинган. Ана шу булоқлардан фақат тўрттаси бугунгача сақланиб қолган.\nҚишлоқда бўлган кезларим, қалъани зиёрат қилишга ошиқаман. Унга узоқ тикилишни ёқтираман. Кўҳна шаҳар ўз бағрида яна қанча сир-синоатни яширган экан...\n11:30, 26.04.2019 ✔151\n12:01, 07.03.2019 ✔234\n16:08, 22.02.2019 ✔297\n✔ 151  11:30, 26.04.2019\n✔ 234  12:01, 07.03.2019\n✔ 297  16:08, 22.02.2019\n✔ 296  23:24, 06.02.2019\n✔ 315  11:10, 31.01.2019


Декабрь ойида Ерликларни тўртта астрономик ҳодиса кутмоқда\nКасалланганлар сони 100 933 425\nСоғайганлар сони 72 975 936\nВафот этганлар 2 169 732\nДекабрь ойида Қуёшнинг тўлиқ тутилиши кутиляпти, икки марта юлдузлар ёмғири ва Юпитер билан Сатурннинг осмон гумбазида бирга тизилиши рўй беради, дея хабар берди “РИА Новости”.\n«Қизиқ томони шундаки, ушбу ҳодисаларнинг бари 14-21 декабрь оралиғига тўғри келади. Шу боис айни ҳафтани жуда мураккаб кечаётган 2020 йилнинг энг астрономик кунлари, деб аташ мумкин», – дейилади хабарда.\n14 декабрь куни Қуёш тўлиқ тутилади. Воқеа 130 дақиқа давом этади. Шу куни метеорлар ёмғирига ҳам гувоҳ бўламиз: соатига 120 та метеор учади.\nЭнг қисқа ёруғ кун – 21 декабрда астрономик қиш кириб, тун қисқариши, кун узайиши бошланади.\nШу куни осмон гумбазида иккита гигант сайёра – Юпитер ва Сатурн бир чизикда тизилади. Бундай ҳодиса ҳар юз йилда бир содир бўлади. Осмонда уларнинг энг яқин кўрингани бундан 794 йил аввал – 1226 йил 4 мартда содир бўлган экан.\n21 декабрдан 22 декабрга ўтар кечаси Урсида метеорлар оқими энг юқори даражага етиб, соатига 10 тагача метеор учади.\nКиритилди: 19:45 03.12.2020. Ўқилди: 3541 марта. Фикрлар сони: 0 та.


ҚР Биринчи Президент куни: Пойтахтда I республика ёш ватанпарварларнинг форуми бўлиб ўтди\nНур-Султан шаҳрида Абу Носир ал-Фаробий ҳайкали ўрнатилди\nҚР Бош вазири давлат чегарасида назоратни кучайтиришни қўллаб-қувватлади\nҚР Индустрия вазири: 2021 йилда ҳудудларда Индустрлаштириш харитаси доирасида 139 та лойиҳа ишга туширилади\n26 Ноябрь 11:37\nNUR-SULTAN. Kazinform - Қозоғистон ўғил-қизлар терма жамоалари «Даулет» теннис марказида бўлиб ўтаётган Осиё жамоавий чемпионатида (ITF Asian 12 & Under Тeam Championships 2021) финалга чиқди, деб хабар беради Kazinform мухбири.\nГоловкин ва Мурата ўртасидаги жанг япон бокс тарихидаги энг йирик жанг бўлади\nЛионель Месси 2021 йилги «Олтин тўп»ни қўлга киритди Теннис бўйича Дэвис кубоги: Қозоғистоннинг чорак финалдаги рақиби аниқланди Қозоғистон батут гимнастикаси бўйича жаҳон кубогида олтин медални қўлга киритди\nҚозоғистон теннис федерациясидан маълум қилишларича, мамлакатнинг ҳар икки терма жамоаси илк маротаба финалга чиқди.\nСўнгги уч йил давомида қозоғистонлик ўғил болалар бронза медалларини қўлга киритиб келмоқда.\nБу сафар Ўзбекистон билан бўлиб ўтган ярим финал учрашувида қозоғистонликлар ғалабага интилишларини кўрсатди.\nБиринчи очкони Родион Трайгель қўлга киритди. У уч сет давом этган баҳсда Aлан Зинатулинни мағлуб этди - 6:1, 1:6, 6:1.\nНур-Султан Миллий теннис маркази битирувчиси Ярослав Пшеничнийнинг Aкмал Aбдуллаев билан учрашуви ҳам баҳсли кечди. Биринчи ўйиндаёқ брейк қилган Ярослав бу устунликни қўлдан бой бермади. Иккинчи сетда ҳисоб 6:5 - 7:5 бўлганида у ҳал қилувчи брейдан фойдаланишга муваффақ бўлди.\nЖуфтликлар баҳси ҳеч қандай аҳамиятга эга бўлмаганлиги туфайли қозоғистонликлар кучини сақлаб қолиш учун кортга чиқмади.\nФиналда қозоғистонлик йигитлар Покистон терма жамоаси билан бош соврин учун кураш олиб боради. Уларни гуруҳ баҳсларида 2:1 ҳисобида мағлуб этишганди.\nҚозоғистонлик қизлар ўз тарихида иккинчи марта жамоавий Осиё чемпионати финалига чиқди.\nЯрим финалда қизлар Ўзбекистон терма жамоасини 3:0 ҳисобида мағлуб этишди. Эвелина Балаганская Кира Кимни 6:1, 6:3, Ева Коришева эса Эмилия Кимни 6:1, 6:0 ҳисобида мағлуб этди. Жуфтлик баҳсларида улар рақибга имконият қолдирмади.\nФиналда қозоғистонлик қизлар Ҳиндистон билан куч синашади. Гуруҳ баҳсларида уларни 2:1 ҳисобида мағлуб этишганди.\nҚизлар 2019 йилги чемпионлик унвонини ҳимоя қилади.\nМуаллиф: Елжан Ерали\nЛионель Месси 2021 йилги «Олтин тўп»ни қўлга киритди\n1 Қозоғистонда доллар курси иккинчи кун кетма-кет ўсмоқда\n2 Истанбулдаги довул: Қурбонлар орасида қозоғистонликлар йўқ\n3 Шимолий Кореяда ҳаво ҳарорати доимий равишда ошиб бормоқда\n4 Қасим-Жомарт Тоқаев Швейцария Президенти билан музокара ўтказди\n5 Омикрон: Қозоғистон чеклов чораларини кучайтиради\n6 Қозоғистонда ишлаб чиқарилган ҳар учинчи автомобил экспортга йўналтирилган – ҚР Индустрия вазири


Кремлда ёлғиз ўтирган Россия президенти Владимир Путин, 21 декабр. [Кремль]\nОЛМАТА – Марказий Осиёликларнинг айтишича, Россия президенти Владимир Путин ва мухолифат лидери Алексей Навалний ўртасидаги зиддият уларга бошқа Путинни: кучли, харизматик сиёсатчи эмас, балки ўзига ишонмайдиган қўрқоқ одамни кўрсатиб қўйган.\nУлар айниқса, «халқнинг Путинни қўллаб-қувватлаётганини» кўрсатиш учун Кремл қўл урган чоралардан ҳайратда қолганликларини айтганлар.\nРоссияда феврал ойининг бошларида ўтказилган ва ижтимоий тармоқларда тарқалиб кетган Путинни қўллаб-қувватловчи флешмоблар ва митинглар ҳукумат амалдорлари тарафидан ташкиллаштирилган – буни тадбирларга алдов йўли билан олиб келинган кўплаб «иштирокчиларнинг» кескин эътирози ошкор қилган.\nСаҳналаштирилган митинглар норозилик келтириб чиқарди\n9 феврал куни Би-би-си Россиянинг 10 дан ортиқ шаҳарларида ташкил этилган ва маҳаллий университетлар талабалари, бюджет ташкилотлари ва турли корхоналар ходимлари иштирокида ўтказилган «Путин – бизнинг президентимиз» флешмоби ҳақида хабар берди.\nЯқинда Путинни «қўллаб-қувватлаш» мақсадида ўтказилган флешмоб видеолавҳасидан олинган кадр. [Файл]\n31 январ куни қамоқдаги мухолифат лидери Алексей Навалнийни қўллаб-қувватлаш мақсадида ўтказилган митинг чоғида полиция томонидан қўлга олинган эркак. [Александр Неменов/AFP]\n«Бир қолипдаги бу видеолавҳаларда ўнлаб ва юзлаб одамларнинг ватанпарварлик қўшиғи садолари остида Россия байроғини ҳилпиратаётгани ёки президентни қўллаб-қувватловчи шиорларни ҳайқираётганини кўриш мумкин», деб ёзади Би-би-си флешмобларни тасвирлаб.\nИжтимоий тармоқларда бу видеолавҳалар феврал ойининг бошларида Путин ҳукуматида кенг тарқалган коррупция ҳолатлари юзасидан суриштирув ўтказган мухолифат лидери Навалнийнинг ҳибсга олинишига қарши оммавий намойишлар ортидан пайдо бўлган.\n«Путинни қўллаб-қувватловчи» видеолавҳалар «Ягона Россия» партиясига мансуб депутатларнинг веб-саҳифаларидан тарқатилган.\n17 январ куни Берлиндан келганида ҳибсга Навалний халқаро ҳамжамиятнинг уни озод этиш ҳақидаги талабларига қарамай, ҳозирда 32 ойлик қамоқ жазосини ўтамоқда.\nНавалнийнинг ҳибсга олиниши ортидан бутун Россия бўйлаб уни қўллаб-қувватловчи намойишлар бўлиб ўтди ва минглаб одамлар ҳибсга олинди.\nБи-би-си хабарига кўра, талабалар, ўқитувчилар, шифокорлар ва бошқа давлат хизматчилари ўзларини бу видеолавҳаларда кўриб, ташкилотчилар уларни бошқа баҳоналар, жумладан, COVID-19га қарши кураш ёки Ватан ҳимоячилари кунини нишонлаш (бутун Россия бўйлаб 23 февралда нишонланади) баҳонасида тадбирга жалб қилишганини айтганлар.\nАйрим иштирокчилар нима сабабдан йиғилганликларини ҳам билишмаган.\nЖамоат тартибини бузиш айблови билан Навалний тарафдорларининг намойишларини куч билан бостирган Россия полицияси флешмоб иштирокчиларини тўхтатмаган. Давлат ва Кремл назорати остидаги ОАВ Путинни қўллаб-қувватлаш учун ўтказилган митингларни кенг ёритган.\nБаъзи катта шаҳарларда Путинни қўллаб-қувватловчи саҳналаштирилган тадбирлар норозилик келтириб чиқаргач, депутатлар видеолавҳаларни ўз веб-саҳифаларидан ўчириб ташлаганлар.\nКузатувчилар ва оддий Марказий Осиёликлар «халқ Путинни қўллаб-қувватлашини» кўрсатиш учун Кремл тарафдан амалга оширилган хатти-ҳаракатлардан ҳайратда қолишган.\nУларнинг сўзларига кўра, нима бўлган тақдирда ҳам Россия ҳукумати у ердаги ҳақиқатни яшира олмайди.\nРоссияда юз бераётган воқеалар Путин хориждаги имиджидан хавотирда эмаслигини кўрсатмоқда, дейди сиёсий таҳлилчи ва ёзувчи, олмаоталик Вадим Борейко.\n«Россия ҳукуматининг бундай ноқонуний ҳаракатлари ҳозирги Кремл сиёсатининг қонунлар, инсон ҳуқуқлари ёки оддий инсонпарварликка мутлақо дахли йўқ эканини кўрсатиб турибди», дейди Борейко.\nРоссиядаги сўнгги сиёсий ҳодисалар режимнинг ниқобини ечиб ташлаб, унинг ҳақиқий қиёфасини фош этди, дейди «Уйғон Қозоғистон» ёшлар ҳаракатининг фаоли, олмаоталик сиёсий таҳлилчи Димаш Алжанов.\n«Кремл ва Навалний ўртасидаги қарама-қаршилик Путиннинг психологик комплексларини очиб ташлади ва унинг кучли сиёсатчи сифатидаги имиджини йўққа чиқарди. Россияликлар бошқа, чинакам қўрқувга тушган Путинни кўрдилар», деди у. «Унинг сиёсий келажаги ноаниқ.»\nАлжанов Россиядаги янги намойишларнинг яқин келажакда яна куч тўплаб, мамлакатнинг авторитар режимини қулатишига умид билдирган.\nУнинг сўзларига кўра, Марказий Осиёдаги прогрессив фуқаролик жамияти Россиядаги ўзгаришларни қўллаб-қувватлаши керак.\nПутин «одамларнинг ишончини йўқотди»\nРоссия ҳукумати ўз халқидан қўрқади, шунинг учун ҳам одамлар ғалаба қозониш учун кўчаларга чиқишлари керак, деб айтди Kloop.kg веб-сайтининг ҳаммуассиси бишкеклик Бектур Искендер.\nУ Россиянинг бошқарувини «ноқонуний режим» деб атаган. Шу сабабли Қирғизистондаги демократик ислоҳотлар истиқболи ҳам мавҳумлигича қолмоқда, деди у.\n«Россия ҳукуматидаги жиноий унсурлар мамлакатимиздаги сиёсий жараёнларга таъсир ўтказиб келяпти: улар ҳукуматда авторитар бошқарув моделини тадбиқ қилишмоқда», деди Искендер.\nПутин ҳукумати бошқа собиқ Совет мамлакатларига ҳам шундай деструктив таъсир ўтказмоқчи, деди у.\nКремл Путинни қўллаб-қувватлаш тадбирларини саҳналаштираётган бўлса, россияликларни ахмоқ қилаётган бўлади, дейди «Авиценна» қурилиш компаниясида ишлайдиган душанбелик Абдураҳмон Ҳасанов.\n«Одамлар қувватловларини эркин ифода этишлари керак, уларни бундай пасткашлик билан алдаш у ёқда турсин, бунга ундаш ҳам керак эмас», деди Ҳасанов. «Путин режими шундай қилишга мажбур бўляптими, демак у одамларнинг ишончини йўқотган ва қудратда узоқ қолмайди.»\nПутин иштонига ўтириб қўйди.\nБункер каламуши ёруғликка чиқмаётганига яқинда бир йил бўлади.\nНега энди Путлер [Путин ва Гитлернинг қоришмаси] ўлгудек қўрқмасин? У Россияда ҳам, ундан ташқарида ҳам жуда кўп жиноятларни содир этган. Ҳарбий жиноятлар эса эскирмайди. У Россияда аллақачон ўз дастагини йўқотиб бўлган. Тахти қимирлаб қолган. Уни Қаддофийнинг тақдири кутаётган бўлиши мумкин.\nПутин Россиядаги тартибсизликларни кузатаётган Марказий Осиёликлар кўз ўнгида «сиёсий мурдага» айланиб бормоқда\nНорозилик ҳаракатининг ўзагини ташкил этувчи россияликларнинг янги авлоди коррупция ва Кремлнинг авторитар режимига тоқат қилмайди – Марказий Осиёликлар бунга гувоҳ бўлиб турибди.


Ўлганга мукофот¸ қолганга маломат\n07 июл 2022, Тошкент вақти: 06:51\nПрезидент Каримов ўз милициясига¸ ўзбек милицияси эса¸ президент Каримовга таянади.\nТошкентдаги "террорчилар кушандаси" бўлган Ҳасан Асадов ўлимидан сўнг шуҳрат топаëтган бўлса¸ унинг ўлимида гумонланиб қўлга олинган 50 дан ошиқ йигитни ўз айбсизлигини исбот қилиш каби имконсиз юмуш кутмоқда.\nЎзбекистон президенти Ички ишлар органлари ходимлари куни муносабати билан 30 дан ортиқ милиция ходимини мукофотлади.\nБулар орасида 9 август куни отиб кетилган Жиноят қидирув ва террорга қарши кураш бош бошқармаси бўлим бошлиғи ўринбосари Ҳасан Асадов ҳам бор. Унга ўлимидан сўнг “Шон-шуҳрат” ордени берилди.\nИчки ишлар вазирлиги мулозими Ҳасан Асадов ўлими юзасидан олиб борилаётган тергов-суриштирув бўйича Ўзбекистондаги инсон ҳуқуқларини ҳимоя қилувчи ташкилотларнинг хабар қилишича, 9 август — Асадов ўз уйида отиб кетилган кундан буён унинг ўлимида гумон қилиниб, 50 нафардан ортиқ одам қўлга олинган.\nТошкент шаҳрида 30 дан ортиқ, Тошкент вилоятида 10 дан ортиқ, Сирдарё вилоятида 30 дан ортиқ одам ҳибсда сақланмоқда.\nБу рақамлар айни вазиятга оид кузатувлар ва шу жиноятда гумонланиб, қўлга олинган шахсларнинг яқинлари берган гувоҳликлар асосида шаклланган рақамлардир.\nБу жиноятнинг мотивлари ҳақидаги тахминлар эса ҳанузга қадар ундан-бундан эшитилган ёки терговга чақирув, тинтув, жиноий иш қўзғатиш ҳақидаги қарорлардан йиғилган узуқ-юлуқ маълумотларгагина асосланилмоқда.\nЎзбекистон ҳуқуқ-тартибот идоралари эса ҳануз мутлақ сукутда. Ҳатто, Ҳасан Асадов ўлимида гумонланиб, қўлга олинган шахсларнинг яқинлари ва ҳуқуқий ҳимоячилари ҳам ҳеч бир расмий маълумотга эга эмаслигини айтмоқда.\nГумонланаётганлардан бири – Аҳроржон Зокировнинг опаси Моҳира Жўраева гапиради.\n- Терговчи ўзини ҳали кўрсатгани йўқ¸ кимлигини айтгани йўқ. Уч-тўрт марта прокуратурага бориб¸ заявка қилдик. “Бизларга нима бўлаëтганини ҳеч бўлмаса айтинглар. Ҳеч бўлмаса икки энлик хат ëзиб беринглар” дедик. На адвокатни билдиришади¸ на терговчини юзага чиқаришади. Мана бугун бир ою икки кун бўлди. Уйимизга бирор марта ҳали қўнғироқ бўлгани йўқ. “Акангиз ярим соатга кетаяпти”¸ деганича термулиб қолиб кетдик. Мана давлатнинг иши қанақа бўлаяпти. Бир оғиз бир нарса дейилгани йўқ¸ дейди Моҳира Жўраева.\nМоҳира Жўраевага кўра, бир ой ичидаги югур-югурлар давомида олинган биргина пичоққа илингудай гап шундай бўлган:\n- “Сизнинг акангиз ҳеч қанақа қурол-аслаҳа билан қатнашмаган. Бўлган ҳеч бир воқеада қатнашмаган. Аммо шу қатнашган болаларни таниганини бизларга келиб айтмаган” деди. Қанақа қилиб эркак бўлиб юради дунëда бир нарсани билмасдан туриб¸ ўзидан ўзи бориб “Мана бу террорчи¸ мана бу каллакесар” деб айтган одам бўлганми? Нима дегани бу билиб туриб айтмаган дегани. Билмаганки айтмаган. “Билмаган. Бунақа нарсага бормаган. Кўчага чиқмаган” десак¸ ҳеч ким тушунмайди¸ дейди Моҳира Жўраева.\nМоҳира Жўраева ўз акаси Аҳроржон Зокиров ички ишлар мулозими Ҳасан Асадовнинг ўлимида айбланаётгани ва бу иш уюшган жиноятчилик сифатида кўрилаётганини Ички ишлар бошқармалари ва прокуратура биноси қабулхонасида кечирган бир ойлик сарсонгарчилиги ичида олган норасмий жавоблардан келиб чиқиб тахмин қилади.\nУнга кўра, аҳвол адвокат ёллагудай ҳам эмас, чунки, Аҳроржон Зокировга давлат адвокати ёлланган. У адвокат эса Зокировнинг яқинларига шу кунга қадар ҳеч қандай маълумот бермаган.\nБу ишда гумонланиб ҳибсга олинган яна бир банди – қашқадарёлик Баҳодир Нуриллаевнинг яқинлари сўзларига қараганда, Ҳасан Асадовнинг ўлими айни пайтда Тошкент шаҳрининг Кўкча даҳасида содир бўлган отишма билан боғлаб олиб борилмоқда.\nМарям Нуриллаева кичик ўғли Баҳодир, аввалига, айнан Ҳасан Асадовнинг ўлимида гумонланиб олиб кетилгани, кейин эса Кўкчадаги отишмаларни молиявий таъминловчисига айлангани ҳақида сўзлаб берди.\nБу аёлнинг бир йўла 3 фарзанди Асадовнинг ўлими ва Кўкча воқеаларини уюштиришда гумонланмоқда.\nМарям Нуруллаева: Биттаси қўлга олинган. Иккитаси қидирувда.\nОзодлик: Иккита ўғлингиз ҳам Асадовнинг ўлимида айбланаяптими?\nМарям Нуруллаева: Олдин менинг ўғлимни гумондор сифатида қўлга олишди. Кейин Асадовни ўлдирган одам топилган эмиш. Ҳозир менинг ўғлимга расм кўрсатиб “Кўрганмисан? Танийсанми¸ танимайсанми” деб сўрашаëтганмиш. Ҳозир нима гап бўлганини билмаяпман. Ҳозир Қаршидаги куëвларимни ҳам қамаб қўйишибди. Уларнинг гуноҳи нима? Магазинини печатлашган.\nОзодлик: Сиз нимада айбланаëтганини билмайсиз.\n- Билмайман. Намоз ўқигани учун¸ дейишади. Билмасам¸ болаларимга бундай туҳмат қилишди¸ дейди Марям Нуруллаева.\nМарям Нуриллаева ҳам ҳуқуқ-тартибот идораларининг ўғилларига оид тергов ҳақида бирор бир маълумот бермаётгани, ҳатто, ҳибсдаги кичик ўғлининг аҳволидан бохабар этилмаётганидан норози бўлмоқда.\nҲасан Асадов отиб кетилганига бир ярим ойдан ошди. Кўкчада отишмалар содир бўлганига бир ойдан ошди. Ҳали айтганимиздек, бу воқеада гумонланиб, қўлга олинганлар сони 50 нафардан ошди.\nАммо, ҳанузгача бу воқеаларга оид жиноий иш, дастлабки тергов натижалари юзасидан фақатгина тахмин, гумонлар тилга олинмоқда, холос.\nЎзбекистон мустақил ҳуқуқ ҳимоячилари ташаббус гуруҳи раҳбари Суръат Икромовга кўра, Тошкент шаҳридаги айбланувчиларнинг аксариятига Ўзбекистон Жиноят кодексининг 97-моддаси билан айб қўйилган.\n- Адвокатлар ҳозиргача ҳам терговга қўйилмаяпти. Ҳозирча айблов хулосаси чиқмаган. Айблов фақат 97-модда яъни қасддан одам ўлдириш бўйича қўйилган. Яна нечта миодда қўйилиши терогв тугагандан кейин маълум бўлади¸ дейди Суръат Икромов.\n“Ҳозиржавоб гуруҳ” фаоли Суҳроб Исмоиловга кўра эса, Тошкент вилояти ва Сирдарё вилоятида ҳибсда ушлаб турилганларнинг кўпчилигига 241-модда бўйича ҳам айблов қўйилиши мумкинлиги айтилган.\n- Баъзиларига Ўзбекистон Жиноят кодексининг 241-моддаси ҳам қўйилаяпти. Инсон бирор бир жиноят содир этилаëтганлиги ҳақида хабардор бўлса ва бу ҳақда маълумот бермаса¸ жиноят қилмоқчи бўлган шахсни яшириш бўйича укривателства. Шу бўйича жиноий жавобгарликка тортилиши мумкин. Қибрай туманидаги ва Сирдарë вилоятидаги баъзи бир йигитларга¸ уларнинг ота-оналарининг айтаëтганлари бўйича¸ мана шу моддалар ҳам қўйилиши мумкин¸ дейди Суҳроб Исмоилов.\nШу тариқа, ҳозирга қадар олинган норасмий маълумотларга кўра, Ҳасан Асадов ўлими ва Кўкча воқеаларига алоқадорликда гумонланаётган тошкентлик, сирдарёлик ёшлар диний экстремистик гуруҳга аъзо ва улар Ҳасан Асадов каби амалдор милиционерлардан ўз сафдошлари учун қасос олишга аҳд қилган, деб қаралмоқда.\nОзодлик билан суҳбатлашган, аммо, терговга оид бирор бир расмий маълумот, расмий ҳужжат қўлида бўлмагани боис очиқ гапиришдан тийилиб турган баъзи адвокатлар бу жиноий гуруҳ ички ишлар идоралари ходимлари орасида “Исломий жиҳод”, дея аталаётгани ҳақида ҳам гапирмоқда.\nҚашқадарёлик уч ака-ука эса, уларнинг яқинлари сўзларига кўра, гўёки бу ҳаракатни молиялаштирувчилардан бўлган.\nВоқеанинг шундай ривожи кутилган эди, дея Суҳроб Исмоилов, Кўкча воқеаларидан сўнг Ўзбекистон Бош прокуратураси тарқатган илк ва ягона баёнотни эсга олди.\n- У ерда айтилгандики¸ ҳуқуқни муҳофаза қилиш органлари томонидан ўтказилган операция натижасида террорист ташкилотлар аъзолари йўқ қилинди ва қолган террорчи ташкилот аъзолари ҳозирча қидирувда.\nБу ҳали текширув ўтказилмасдан¸ фақатгина қўлларидаги оператив маълумотларга таяниб¸ бунақа бир баëнот бериш¸ бизнинг фикримизча¸ қонунларнинг ҳимоячиси деб тан олинган прокуратурага яршамайди. Менимча¸ ҳозирги кунда яна қамашлар бошланганлиги тўғрисида фикр юритишимиз мумкин. Чунки анчагина жойлардан бу ҳақда маълумот келиб тушаяпти. Бу жуда ҳам хавотирли ҳолат¸ дейди “Ҳозиржавоб гуруҳ” фаоли Суҳроб Исмоилов.